text:
INAMA ZIGENEWE UMURYANGO | ABASHAKANYE
Kuva ku izima
AHO IKIBAZO KIRI
Wowe n’uwo mwashakanye hari icyo mwifuza gukora, ariko mufite ibitekerezo bitandukanye. Mu by’ukuri, icyo gihe hari nibura ibintu bitatu mushobora gukora:
-
Ushobora gutsimbarara ku cyifuzo cyawe, kugeza igihe ibyo ushaka bikorewe.
-
Ushobora gupfa kwemera ibyo uwo mwashakanye yifuza.
-
Mwembi mushobora kuva ku izima.
Ariko ushobora kwibwira uti “ibyo kuva ku izima jye simbikozwa. Mbona nta n’umwe muri twe uzabona icyo yifuza.”
Izere ko kuva ku izima bitazatuma byanze bikunze mwembi mubura ibyishimo, cyane cyane mu gihe ubikoze mu buryo bukwiriye. Icyakora mbere yo gusuzuma uko wava ku izima, hari icyo wagombye kumenya ku birebana n’uwo muco w’ingenzi cyane.
ICYO WAGOMBYE KUMENYA
Kuva ku izima bisaba gukorera hamwe. Mbere yo gushaka, ushobora kuba wari umenyereye gufata imyanzuro nta we ugishije inama. Ariko ubu byarahindutse, kuko wowe n’uwo mwashakanye mugomba gushyira imbere urugo rwanyu kuruta amahitamo yanyu bwite. Aho kumva ko ibyo bigamije kukubangamira, jya wumva ko bigufitiye akamaro. Umugore witwa Alexandra yaravuze ati “iyo ibitekerezo by’abantu babiri bihurijwe hamwe, bishobora gukemura ikibazo neza kurusha igitekerezo cy’umuntu umwe.”
Kuva ku izima bisaba kubona ibintu mu buryo bwagutse. Umujyanama mu by’ishyingiranwa witwa John M. Gottman, yaranditse ati “si ngombwa ko wemera ibyo uwo mwashakanye avuze byose cyangwa ngo ubyizere. Icyakora wagombye gusuzuma ubivanye ku mutima uko abona ibintu. Ariko niba uwo mwashakanye atangiye kukubwira ikibazo afite, maze ukagereka akaguru ku kandi ubundi ukazunguza umutwe umwereka ko utemera ibyo avuga, icyo kiganiro nta cyo cyageraho.” *
Kuva ku izima bisaba kwigomwa. Nta n’umwe muri twe wishimira kubana n’umuntu umuhatira gukurikiza ibyo avuze, wa wundi wumva ko ibitekerezo bye ari byo bizima. Biba byiza kurushaho iyo buri wese mu bashakanye agaragaje umuco wo kwigomwa. Umugore witwa June yaravuze ati “hari igihe mva ku izima nkemerera umugabo wanjye ibyo yifuza kugira ngo mushimishe, ariko na we hari igihe abinkorera. Ibyo ni byo byagombye kuranga abashakanye. Buri wese yagombye gutanga ariko akanahabwa, aho guhora yiteze guhabwa gusa.”
ICYO WAKORA
Jya utangira neza. Akenshi ijwi ikiganiro gitangiranye ni na ryo kirangirana. Nutangira ubwira uwo mwashakanye amagambo akakaye, kugira ngo mugire icyo mwemeranyaho bizagorana. Ku bw’ibyo, ujye ukurikiza inama ya Bibiliya igira iti “mwambare impuhwe, kugwa neza, kwiyoroshya, kwitonda no kwihangana” (Abakolosayi 3:12). Iyo mico izabafasha kwirinda intonganya, ahubwo muganire kugira ngo mushakire hamwe umuti w’ikibazo.
Mushake uko mwahuriza ku gitekerezo kimwe. Mu gihe mwembi mushakisha uwava ku izima bikarangira mutonganye, bishobora kuba biterwa n’uko mwibanda cyane ku byo mutumvikanaho. Aho kubigenza mutyo, mujye mwibanda ku byo mwumvikanaho. Dore ibitekerezo byabafasha gushaka uko mwahuriza ku gitekerezo kimwe:
Buri wese nafate urupapuro maze akore imbonerahamwe y’inkingi ebyiri. Mu nkingi ya mbere, andikamo ibintu bijyanye n’ikibazo mufite wumva ko bigomba gukorwa uko ubishaka. Mu ya kabiri, andikamo ibintu wakwihanganira bigakorwa ukundi. Hanyuma mwembi muganire ku byo mwanditse. Ushobora gusanga mu by’ukuri hari byinshi mwemeranyaho. Biramutse ari uko bimeze, kuva ku izima ntibyabagora cyane. Nubwo kandi haba hari ibyo mutemeranyaho, kuba mwasuzumye ibintu byose bifitanye isano n’icyo kibazo bishobora kubafasha kukibona mu buryo bwagutse kurushaho.
Muhane ibitekerezo. Hari ibibazo bishobora gukemuka bitagoranye. Icyakora nubwo umugabo n’umugore baba bafitanye ibibazo bikomeye, bashobora gukomeza urugo rwabo bahana ibitekerezo bishobora gutuma bagera ku mwanzuro buri wese atari kugeraho ari wenyine.
Jya uhora witeguye guhindura uko ubona ibintu. Bibiliya igira iti “umuntu wese muri mwe abe ari ko akunda umugore we nk’uko yikunda; ku rundi ruhande umugore agomba kubaha cyane umugabo we” (Abefeso 5:33). Iyo buri wese mu bashakanye yumva ko akunzwe kandi ko yubashywe, kwita ku bitekerezo bya mugenzi we biramworohera, kandi aba yiteguye guhindura uko abona ibintu. Umugabo witwa Cameron yaravuze ati “hari ibintu ubusanzwe uba wumva utifuza gukora, ariko amaherezo uwo mwashakanye akazatuma ubikunda.”
^ par. 12 Byavuye mu gitabo The Seven Principles for Making Marriage Work.


c: text/html

text:
Kurangiza vuba no Kugira ubushake buke ku bagabo rero ; ni ikibazo kibangamira abagabo benshi, ni ikibazo gisenya ingo zitari nke biturutse ku bwumvikane buke n’amakimbirane mu miryango ; akenshi imvo n’imvano yabyo ari impamvu yo kurangiza vuba ku mugabo cyangwa ubushake buke mu mibonano mpuzabitsina y’umwe mu bashakanye cyangwa bigateza mugenzi we (umugore), kugubwa nabi no kutishimira umubonano mwiza w’abashakanye.
Dore zimwe mu mpamvu zishobora gutera ikibazo cyo kurangiza vuba no kugira ubushake buke ku mugabo :
1. Kugabanuka kw’Imisemburo nka Testestorone
2. Uburwayi
3. Ubumuga
4. Gusaza
5. Imirire mibi
6. Kwikinisha by’igihe kirekire
7. Kuba imbata y’ ibiyobyabwenge
8. Umunaniro ukabije
9. Gukora imibonanompuzabitsina kenshi
10. Kubura vitamin B na E ihagije mu mubiri
11. Ibibazo byo mu imitekerereze n’amarangamutima
12. Itabi n’inzoga nyinshi .
Umusemburo wa Testosterone ni ingirakamaro mu gufasha umubiri w’ umugabo gukora neza no kugira akanyabugabo ; ni umusemburo ugira akazi gakomeye hari mo :
- Kwihutisha ikorwa ry’intangangabo
- Ituma umugabo agira imiterere ya Kigabo
- Ituma imyanya ndangagitsina kumugabo ikura neza
- Ifasha mu kugira ubushake bw’imibonano mpuzabitsina ku mugabo no kurangiza(election et ejacuration)
- Ifasha ubwonko bw’umugabo gukura mu ntekerezo za kigabo no kwitwara kigabo
- Ituma habaho imisusire ya Kigabo ,….
Mu gihe umugabo yahuye na kimwe mu bibazo byavuzwe nko kurangiza vuba cyangwa kubura ubushake buhagije mu mibonano mpuzabitsina ; aba agomba kwihutira kwivuza akareba abaganga bakamufasha.

robotstxt: allowed

filter: keep


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
IGICE CYA 41: INYAMA
Imana yahaye ababyeyi bacu ba mbere ibyokurya yagambiriye ko abantu bakwiriye kurya. Kwica ubugingo bw’ikintu cyose cyaremwe byari binyuranye n’inama yayo. Nta rupfu rwagombaga kuba muri Edeni. Imbuto z’ibiti byo mu murima ni byo byari ibyokurya byo kumara inzara y’umuntu. Imana ntiyemereye umuntu kurya inyama kugeza igihe umwuzure wari umaze gushira. Ikintu cyose cyabashaga kubeshaho umuntu cyari cyararimbuwe, ni cyo cyatumye Uwiteka, kuko byari bikwiriye, yemerera Nowa kurya ku nyamaswa zitazira yari yarajyanye mu nkuge. Ariko inyama ntizari ibyokurya by’umuntu birushije ibindi gutunga umubiri.IZI2 166.1
Nyuma y’umwuzure abantu bariye inyama cyane. Imana yabonye yuko inzira z’umuntu zononekaye, kandi yuko yihaye kwishyira hejuru y’Umuremyi we afite ubwibone, kandi yikurikiriye ibyo umutima we ushaka. Nuko yemerera abo bantu baramaga kurira inyama z’inyamaswa gutubya kubaho kwabo kurangwamo ibyaha. Ntibyateye kabiri umwuzure umaze gushira, ingano y’abantu n’imyaka yabo bitangira kugabanuka vuba! 1CD 373;IZI2 166.2
Uwiteka ajya gutoranyiriza umuntu ibyokurya muri Edeni, yamweretse ibyokurya birushije ibindi byose kuba byiza; igihe yabitoranyirizaga Abisirayeli yigishije icyo cyigisho. Muri bo ni ho yashatse guhera abo mu isi umugisha no kubigisha. Yabahaye ibyokurya birushije ibindi kuba byiza byaringanyirijwe uwo mugambi. Ntibyari inyama, ahubwo byari manu, “umutsima wo mu ijuru. “Bahawe inyama ku bwo kutanyurwa no kwivovota bitewe n’inkono z’inyama zo mu Misiri, kandi izo nyama zari iz’igihe gito gusa. Kuzirya byateye abantu ibihumbi byinshi kurwara no gupfa. Nyamara itegeko ryo kurya ibindi bitari inyama ntabwo ryigeze ryemerwa bivuye ku mutima. Ryakomeje kuba intandaro yo kutanyurwa no kwivovota, babikorera ku mugaragaro cyangwa mu rwihisho, nyamara ntiryagizwe iry’iteka.IZI2 166.3
Igihe Abisirayeli bari bamaze gutura i Kanani, bemerewe kurya inyama z’inyamaswa, ariko bagombaga kwirinda icyabazanira ingaruka mbi. Babujijwe kurya ingurube, n’izindi nyamaswa n’inyoni n’ifi byanduye. Ku nyamaswa bemerewe kurya, babujijwe rwose kurya urugimbu n’amaraso.IZI2 167.1
Izo nyamaswa kandi zagombaga kuribwa zifite amagara mazima gusa. Inyamaswa yatanyaguwe, n’iyipfushije, cyangwa itavanywemo amaraso neza, ntizagombaga kuribwa.IZI2 167.2
Abisirayeli, kubwo kureka inama Imana yabahaye yerekeye ku byokurya, bigomwe byinshi cyane. Bifuje inyama, maze basarura ingaruka yabyo. Ntibarakagera ku gitekerezo gishyitse cy’imico y’Imana cyangwa ngo basohoze umugambi wayo. Uwiteka “yabahaye icyo bamusabye, ariko imitima yabo iyishyiramo konda.” (Zaburi 106:15). Bahaye agaciro iby’isi babirutisha iby’umwuka, maze ibyera bifite agaciro gakomeye yabifurizaga ntibabigeraho.IZI2 167.3
Abarya inyama baba barya ibyokurya by’impeke n’imboga bishaje; kuko ibyo bintu ari byo bitunga inyamaswa bikayikuza. Ubugingo bwari mu byokurya by’impeke no mu mboga bijya mu cyabiriye. Natwe tukabibona turiye inyama z’inyamaswa. Mbega uburyo byarushaho kuba byiza tubyironkeye ubwacu, tubiboneshejwe no kurya ibyokurya Imana yaduhereye kurya! 2 Mil 311-313;IZI2 167.4


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ubufashu bwiza bw’amashuri yacu
Ababyeyi b’abagabo n’ab’abagore bakwiriye gufatanya n’umwigisha, bagakora bafite umwete kugira ngo abana babo bahinduke. Bakwiriye guhirimbanira kuvugurura ubushake bw’iby’umwuka mu rugo bukaba bushyitse kandi bakabareresha ibyokurya no guhugura k’Uwiteka. Bakwiriye kugira umugabane w’umunsi batanga buri munsi wo kwiga n’uwo kwigana n’abana babo. Uko ni ko bashobora kugira igihe cyo kwiga igihe cy’umunezero kandi kigize icyo cyunguye, kandi ibyiringiro byabo biziyongera muri ubwo buryo bwo gushakashaka agakiza k’abana babo. 12 6T 199;IZI2 133.2
Abigishwa bamwe basubira iwabo bivovota kandi baganya, maze ababyeyi n’Abakristo bo mu itorero bagategera amatwi amagambo yabo y’agakabyo yerekeye ku ruhande rumwe. Nyamara bari kuba bagize neza iyo bazirikana yuko ayo magambo afite impande ebyiri; ariko aho kuzirikana ibyo, bemerera ibyo bitekerezo biyobya ko byubaka urusika hagati yabo n’ishuri rikuru. Nuko bagatangira kugira ubwoba, bakabaririza, bakagira gushidikanya ku byerekeye uburyo ishuri nyoborwa. Bene ubwo buryo burangiza cyane. Amagambo yo kutanyurwa akwira nk’indwara yandura, kandi amagambo yamaze kugera mu bwenge kuyahanagura birakomeye. Icyo gitekerezo gikwizwa no kugisubiramo hato na hato, kugeza ubwo kingana umusozi, nyamara iyo baba barabigenzuye baba barasanze yuko nta futi riri ku bigisha. Ahubwo ko bakoraga umurimo wabo gusa, bashaka ko amategeko y’ishuri akurikizwa, bitamera bityo ishuri rikaba ryakwangirika.IZI2 133.3
Iyaba ababyeyi bishyiraga mu mwanya w’abigisha maze bakareba uburyo bigomba kurushya kwigisha ishuri ry’abigishwa amagana b’imyaka itandukanye kandi bafite ibitekerezo bitandukanye, babashije gutekereza bakareba ibintu mu bundi buryo. Baba bakwiriye kuzirikana yuko abana bamwe batigeze bigishirizwa iwabo. Kuba bararekewe aho batigishijwe kumvira, bigomba kuruhanya kubakura muri ubwo buryo bashyirwa mu mwanya ubashyira mu mategeko akomeye nk’ayigishwa umutwe w’abasirikari. Hatagize igikorerwa abana birengagijwe n’ababyeyi batabaye abizerwa, ntabwo bazemerwa na Yesu. Hatabonetse imbaraga iyobora yo kubafasha, bazaba imburamumaro muri ubu bugingo kandi ntibazagire umugabane mu bugingo buzaza. 13 4T 428,429;IZI2 134.1
Ababyeyi benshi b’abagabo n’abagore bagira ifuti ryo kunanirwa gufasha umwigisha ukiranuka. Abasore n’abana, kubwo kudasobanukirwa, no kuba bataraca akenge akenshi ntibasonanukirwa n’inama n’uburyo bw’umwigisha. Igihe bageze imuhira bavuga ibyavuzwe n’ibyakozwe mu ishuri, nuko abo mu rugo bakabiganira, nuko bagahinyura imigenzereze y’umwigisha bimazeyo, abo bana bahigira icyigisho kitaruhije iyigwa. Igihe cyose babwiwe gukora icyo batamenyereye, cyangwa se bakabwirwa kwiga ibikomeye, birukira ku babyeyi babo batazi ukuri kugira ngo babatere imbabazi. Uko niko umutima uhagaze no kutanyuwa bitangira, maze umutwaro w’umwigisha ukarushaho kuremera. Nyamara ako kaga kose kaba gahagarikiwe n’ababyeyi batagira icyo bazi. Nuko amafuti yo mu ngeso yagombaga gukurwaho n’inyigisho, agakomeza akajya mbere uko imyaka itashye, yonona kandi yangiza ingeso z’uyafite kugeza ubwo azaba imburamumaro. 14 FH 64, 65;IZI2 134.2


text:
Myr Seriviliyani Nzakamwita, Umwepiskopi wa Byumba arasaba ko Caritas ikwiye kwita ku bana bato b’abakobwa baterwa inda batarageza imyaka y’ubukure kubera ibibazo byo mu miryango yabo.
Mu mpera z’icyumweru gishize mu nteko rusange ya Caritas yateraniye Kabuga tariki ya 24 kugera tariki 25/ Gashyantare 2022, zimwe mu mpamvu yagaragaje zituma abo bana baterwa inda zitateguwe zirimo ubukene bwo mu miryango, amakimbirane hagati y’ababyeyi babo, ndetse n’imibereho irimo ubukene bukabije babafatiramo.
Ati “Inshingano za Caritas ni ukwita ku bakene n’abatishoboye aha nasabaga ko twashyira imbaraga cyane kuri bariya bana bato b’abakobwa baterwa inda batabiteganyije kandi bakiri bato ikibazo cyo gutwita imburagihe kizakemuka.”
Ibi bikwiye kugirwamo uruhare na buri mukristu wese akabona ko icyo mugenzi we akeneye ashobora kukimuha ari ku giti cye cyangwa afatanyije n’abandi byakemura ibibazo tubona mu bana bato baterwa inda”.
Minisiteri y’Uburinganire n’Iterambere ry’Umuryango igaragaza ko imibare y’abangavu batwaye inda z’imburagihe wiyongereyeho 23%, ukava ku bangavu 19,701 muri 2020, ukagera kuri 23,000 mu mwaka ushize wa 2021.
Iyi Minisiteri igaragaza ko Intara y’Iburasirazuba ari yo ifite imibare myinshi y’abangavu batewe inda z’imburagihe, aho akarere ka Nyagatare gafite 1,799, aka Gatsibo 1,574 naho Kirehe ikagira 1,365.
Umukozi ushinzwe kurengera umwana mu Kigo cy’igihugu gishinzwe Imikurire no Kurengera Umwana, Diane Iradukunda, avuga ko zimwe mu mpamvu nyamukuru zituma imibare y’abangavu batwara inda ikomeza kwiyongera, zirimo kuba hari ababyeyi bateshuka ku nshingano zabo zo kurera.
Iradukunda kandi agaragaza amakimbirane yo mu miryango, gukoresha nabi ikoranabuhanga ndetse n’imbuga nkoranyambaga nk’izindi mpamvu zituma bamwe mu bangavu baterwa inda z’imburagihe.
Abagize Societe Sivile bagaragaza ko hakenewe kongerwa imbaraga mu kwigisha abangavu kumenya ubuzima bw’imyororokere, ariko nanone hagakazwa ibihano ku bantu bose basambanya abana, mu rwego rwo guhangana n’iki kibazo.
Umwanditsi


text:
Korali Family of Singers bateguye igitaramo bitiriye ‘Umuryango Mwiza’
Umushumba mukuru w’itorero rya ADEPR mu Rwanda yahaye ikaze injyana ya Hip Hop muri iri dini
Mu gihe hari amakorali menshi ndetse n’abahanzi basigaye batanga ubutumwa bwiza mu ndirimbo, binyuze mu njyana ya Hip Hop, abantu bakabyibazaho cyane, umuyobozi Mukuru w’Itorero rya ADEPR,Ndayizeye Isaie, yavuze ko kuba hakorwa ivugabutumwa mu njyana ya Hiphop nta cyo bitwaye ahubwo ari iterambere.
Yagize ati “Uburyo bushya bw’ivugabutumwa ni byiza ko tubutekereza.Itorero rimaze imyaka 80,reba ikinyejana turimo.Ese mbere wari uziko umuntu yabwiriza akoresheje YouTube abantu bakihana?”
Yakomeje ati “Ikibazo cya mbere ntabwo ngishyira muri ryhtm,twashyizeho Minisiteri ishinzwe amakorari n’abaririmbyi, ntabwo navuga ngo uyu mwanya Hip Hop muri ADEPR ntabwo zemewe,ntabwo abantu bakora gutya, ahubwo tugira ikiganiro hano gihugura abaririmbyi[kuri Life radio]. Ikigira indirimbo ubutumwa bwiza ni iki? Ikiyigira ikibazo mu ivugabutumwa ryayo ni ikihe? Nicyo abantu bakeneye kuzasesengura,bakareba.”
Yakomeje ati “Ushobora no kujya mu gihugu ugasanga amarythm twemera twe, muri icyo gihugu uburyo bwemewe mu ivugabutumwa rikoreshwa cyane ni Hip Hop,ntabwo ikibazo nacyita rhythm,ahubwo nazabyitaho cyane, ariko dufite n’abahanga mu by’imiririmbire. Ntabwo nabwira abaririmbyi ngo Hip Hop ni ikibazo, ikibazo si icyo.”
Kugeza ubu munsengero zitandukanye by’umwihariko mu bihugu byateye mbere,injyana ya HipHop,irakunzwe cyane, mu mu muziki wo kuramya no guhimbaza Imana, ariko bikiri urugendo mu bihugu biri mu nzira y’ Amajyambere birimo na Afurika.


text:
Amasomo matagatifu tuzirikana:
Isomo rya mbere: Iyim 32, 7-11.13-14
Zab 51(50), 3-4, 12-13, 17.19
Isomo rya kabiri: 1 Tim 1, 12-17
Ivanjiri: LK 15, 1- 32
Kuri iki cyumweru cya 24 mu byumweru bisanzwe by’umwaka wa Liturijiya (umwaka C), amasomo matagatifu tuzirikana araduhishurira kamere y’Imana irangwa n’urukundo rudakumirwa n’intege nke za muntu. Urwo rukundo nirwo rutuma Imana irangwa n’impuhwe zitagira umupaka. Amasomo yose tuzirikana kuri iki cyumweru aradufasha gutangarira iyo miterere y’Imana twayobotse. Muri iyi nyigisho ndifuza ko twazirikana uburyo bamwe mu bakurambere bacu bakiriye iyo kamere yuzuye urukundo n’impuhwe maze bakabibera abahamya rwagati mu bantu. Mu isomo rya mbere, mu gitabo cy’Iyimukamisiri turazirikana umuhamya w’impuhwe z’Imana witwa Musa; muri Zaburi ya 51(50) tubonamo ubuhamya bw’umwami Dawudi; mu isomo rya kabiri ryo mu ibaruwa ya mbere Pawulo mutagatifu yandikiye Timote, uwo Pawulo intumwa ubwe agaragaza aho impuhwe z’Imana zamukuye; mu Ivanjili ya Luka, Yezu ubwe niwe ukoresha imigani maze akagaragaza ko urukundo n’Impuhwe by’Imana ari ntakumirwa.
- Imana ibabarira abayisiraheri bayiguranye ikigirwamana cy’ikibumbano: Ubuhamya bwa Musa.
Mu isomo rya mbere, Musa wemeye kuba intumwa y’Imana mu urugendo rurerure rwo kubohora Isiraheri, yatunguwe no kumenyeshwa inkuru mbi ko wa muryango Imana yakoreye byiza byinshi mu rugendo rwo kubabohora bageze aho basenga ikigirwamana bibumbiye aho bari bari rwagati mu butayu! Ndetse Imana imenyesha Musa ko igiye guhana uwo muryango urangwa n’ubuhemu! Ijambo ry’Imana riratwereka Musa umenyeranye n’ Imana kuko yayeguriye ubuzima bwe bwose bigatuma ahishurirwa imigambi yayo! Ikindi gitangaje ni ukuntu aganira n’Imana maze agasa naho ayihinduza gahunda! Biratangaje ko umuntu ahindura gahunda z’Imana! Mu by’ukuri, ntabwo Musa yahinduye gahunda y’Imana, ahubwo mu buyoboke bwe asanzwe asobanukiwe na kamere y’Imana ku buryo ayisaba ibyo azi neza ko bijyanye ni icyo ibereyeho.
Mu izina ry’umuryango ugira intege nkeya ukiyibagiza urukundo n’impuhwe by’Imana, Musa we ntabwo arangwa n’uburangare nk’ubwo, ahora ashishikajwe n’icyatuma umuryango atumweho urangamira uruhanga rw’Imana. Imana rero kuko ibyo isabwa na Musa bijyanye na kamere yayo ntiyabura kubikora kuko aricyo ibereyeho; Musa ntayivuguruza, ahubwo arayumvira akayitakambira ashingiye ku mubano n’icyizere ayifitiye. Icyaduha ngo muri iyi si, muri Paruwasi zacu n’ahandi hose dutumwa, ngo turangwe no gusabana n’Imana nka Musa bityo Imana itugishe inama y’icyafasha abo dutumweho kwivugurura . Turangwe no gusabana no kumenya kamere nyayo y’Imana bizaba isoko y’umukiro kuri bagenzi bacu.
- Imana ntiyirengagiza umutima washegeshwe kandi wihana: Umwami Dawudi,umuhamya w’impuhwe z’Imana
Agace ka Zaburi ya 51 (50) tuzirikana uyu munsi, twikiriza isomo rya mbere, turazirikana ko koko Imana irangwa n’impuhwe; Musa yarayitakambiye mu izina ry’umuryango wahemutse iramwumva; mwibuke n’ igihe cy’irimburwa rya Sodoma na Gomora ko Aburahamu yagerageje gutakambira Imana kuko azi kandi akemera ko ari Imana igira impuhwe itajya yishimira na rimwe ko ibiremwa byayo byahungabana. Iyi zaburi idufasha kwakira ukuri gukubiye mu isomo rya mbere, amateka ya Bibiliya atubwira ko ibikubiyemo bigaragaza ukwemera ku umukurambere wacu Dawudi wigeze kugwa mu cyaha cyo gutwarwa n’irari ry’umubiri rikamushora mu cyaha cy’ubusambanyi n’icyo kwica umuntu; ubwo umuhanuzi yamusobanuriraga ububi bw’ibikorwa bibi yishoyemo, umwami Dawudi yaciye bugufi yemera kwicuza ibyaha bye abitewe no kwemera ko Imana ya Isiraheri ari Imana igira urukundo n’impuhwe. Muri iri sengesho rye aragaragaza ko impuhwe z’Imana zihindura umuntu, zikamurema bundi bushya. Dusabe ingabire y’ukwemera no kwakira urukundo n’impuhwe maze biduhindure bashya ubu n’iteka ryose.
- Pawulo yahindutse mushya abikesha impuhwe z’Imana
Mu ibaruwa Pawulo yandikiye Timote ariyemerera ko yigeze kuba umuntu uhakana Imana bikamutera gutoteza abakristu; aremeza ko kuba yararetse iyo mitekerereze n’imikorere bidakwiye, abikesha impuhwe z’Imana yohereje Umwana wayo Yezu Kristu maze akamuhindura mushya. Ibyo koko ni ukuri kuko abakristu twemera ko Yezu Kristu yigize umuntu ngo avane muntu ku ngoyi za Sekibi amukiza icyaha n’urupfu. Yezu wapfiriye ku umusaraba, yemeye gupfa maze arazuka; mu rupfu n’izuka bya Kristu muntu yababariwe ibyaha bye maze ahinduka mushya. Pawulo ahamya ko Yezu yifashishije intege nke za Pawulo kugira ngo yereke abantu bose ko nta cyaha Nyagasani atababarira. Imana yihanganiye Pawulo yabura ite kwihanganira uwo ariwe wese witeguye kuyigarukira! Bavandimwe dusabe Imana ngo natwe twese duhugukire kwakira impuhwe zayo twemera kuyigarukira. Pawulo mutagatifu udusabire.
- Umurongo Yezu atanga ku myitwarire igomba kuturanga imbere y’abanyabyaha
Ivanjili ya Luka twazikanye uyu munsi itwumvisha uburyo Abafarizayi batifuzaga ko Yezu yakwegera abanyabyaha kandi ari intungane. Mu myumvire y’abafarizayi, umunyabyaha ni uwo guhunga, byaba ngombwa agacibwa mu bantu! Mu rwego rwo gukosora iyo myumvire idahwitse y’abafarizayi, Yezu arifashisha imigani itatu: intama yazimiye; igiceri cyatakaye n’umwana witandukanije n’umubyeyi we. Nkuko umworozi ufite intama ijana atabura imwe ngo aceceke, ni nako Imana iyo hari umuntu wayihunze, ihangayikishwa no kumugarura mu nzira ikwiye ku buryo iyo uwo munyabyaha yisusubiyeho bishimisha Imana nk’uko umushumba yishimira kubona intama ye yari yazimiye. Ni kimwe n’uko umugore ufite ibiceri ijana. atabura kimwe ngo aterere iyo ! Ni Imana ntabwo yaterera iyo igihe cyose hari abantu bayiteye umugongo. Inkurur y’umusore wataye se akajya gutagaguza umutungo yahaweho umunani, maze ubuzima bwamogora akiyemeza kugarukira Se wamwakiranye ibyishimo by’umunsi mukuru n’ubwo umwana wari warasigaye hafi ya Se bitamunyuze, iratwereka uburyo Imana yishimira umuntu wese wiyemeza kuyigarukira. Uburakari bw’umwe mu bana utishimiye umunsi mukuru wakorewe umuvandimwe we, buratwereka ko nta muntu n’umwe udakeneye kugarukira Imana kuko ducumura ku buryo bunyuranye. Amahirwe ya muntu ayakesha Imana yonyine.
Tumurikiwe n’amasomo matagatifu yo kuri iki cyumweru dusabe inema yo kumenya integer nke zacu no kurangamira Imana ngo idukirishe impuhwe zayo .Duharanire kugira imyumvire n’imikorere bitagira umuntu n’umwe bikuraho amaboko. Haragasingizwa Uhoraho Nyirimpuhwe zitubeshaho zikatuganisha mu bugingo bw’iteka.
Padiri Elie HATANGIMBABAZI


text:
Ubutumwa bwa le 29.02.2020
Ubwo Imana iri mu ruhande rwacu umubisha ni nde?
Abaroma 8:31-33 Twese twifuza ko Imana yaba mu ruhande rwacu,Iyaduhaye umwana wayo nta kindi yatwima. Mu mwana wayo niho twaherewe agakiza. Mu gakiza twahaboneye ibyirato, ibyiringiro no kunesha. Twahaboneye gakondo i wacu mu ijuru, tuhahererwa umurage udasaza, utimuka, udapfa.
Aha mu isi waharonkera umurage ariko yose ingira iherezo. Twirinde kuba abanyedini kuko abavuga ngo Mwami mwami si ko bose azabakira, kereka abakora ibishimwa n´Uwiteka.
Imana ijya iva mu ruhande rwacu igihe turi mu byaha. Yesaya 59,1-2.
Hari ibintu 2 byadufasha guhagarara mu mwanya Imana idushakamo.
1. Gusenga: Urugero, Nehemiya 1:4-7 Nehemiya yabaye ibwami ariko amenya amakuru ya bene wabo ko bari mu makuba n,inkike z, Iyerusalemu zasenyutse,n,umutima w,urukundo aca bugufi asenga Imana,nayo ihindura ibintu.
2. Guhigira Imana;1Samuel1-10 Hana yabonye ko kubura umwana bimuteye agahinda birenze ahitamo guhingira Imana ko nimufungura inda ikamuha umwana azamutwarira Imana. Yarabikoze kandi Imana yazamuye Samuel cyane.
Natwe duhigire Imana ariko tutayibeshya kuko iratubona muri byose. Umubwiriza 5:1


text:
Inyigisho yo ku Cyumweru cya 2 cya Pasika – Icyumweru cy’Impuhwe zihebuje z’Imana B,
Ku ya 08 Mata 2018
Amasomo: 1º. Intu 4, 32-16; Zab 118(117); 2º.1Yh 5,1-6; Ivanjili Yh 20,19-31
Bavandimwe, Kristu Yezu akuzwe.
Icyumweru cya kabiri cya Pasika, ni icyumweru cy’Impuhwe zihebuje z’Imana. Koko irindi zina ry’Imana ni Impuhwe, kandi izo Mpuhwe ntizigereranwa, zihoraho iteka kandi zigasesekarizwa abatinya kandi bakubaha Imana bose.
Kwizihiza Impuhwe z’Imana kuri iki cyumweru twabisabwe na Nyagasani ubwe, ubwo yabonekeraga Mama Fawusitina.
Uwo mwari wo mu gihugu cya Polonye yabonekewe na Yezu Kristu ku wa 22 Gashyantare mu w’ 1931. Mu kumubonekera, YEZU yaramubwiye ati: “Nifuza ko habaho Umunsi Mukuru w’Impuhwe. Nshaka ko ishusho uzakora rihabwa umugisha mu birori, ku cyumweru cya mbere nyuma ya Pasika; icyo cyumweru kigomba kuba Umunsi Mukuru w’Impuhwe”. Nyuma y’imyaka 69 yose, Kiliziya yashyizeho uwo Munsi Mukuru w’Impuhwe z’Imana uko YEZU yabivuze. Ku wa 30 Mata mu mwaka w’ 2000 (ku cyumweru cyakurikiye Pasika muri uwo mwaka), Papa Yohani Pawulo wa II yashyize mu rwego rw’abatagatifu umuhire Fawusitina, anahita atangaza ku mugaragaro iteka ryo guhimbaza buri mwaka Umunsi Mukuru w’Impuhwe z’Imana ku cyumweru gikurikira Pasika. Nguko uko uyu munsi watangiye.
Reka tuzirikane izo mpuhwe z’Imana tugendeye ku masomo matagtifu, liturjiya y’iki cyumweru yaduteganyirije.
Mu isomo rya mbere ryo mu gitabo cy’ibyakozwe n’intumwa, turabwirwa imibereho y’abakristu ba mbere. Luka, umwanditsi w’Igitabo cy’Ibyakozwe n’Intumwa bakunda kwita Ivanjili ya gatanu aratubwira iyo mibereho mu ngingo z’ingenzi zikurikira, ntasimburwa ku mukristu w’igihe cyose:
Iya mbere ni inyigisho z’intumwa, ni ukuvuga kwamamaza hose n’igihe cyose Ivanjili ya Kristu wazutse, ndetse no kuyitega amatwi. Inkingi ya kabiri y’umuryango mushya w’Imana ni ugusangira umugati, gusangira Kristu We wadupfiriye akazukira kudukiza kandi akaba ari We uduha impagarike n’ubugingo muri uru rugendo twese turimo. Uwo Kristu duhabwa kandi dusangira akaba ari We kwemera kwacu, akaba ari We bumwe bwacu kuko ari We soko y’urukundo rugomba guhora ruturanga, akaba ari We sima ihuza ubumwe bwacu. Utatiye icyo gihango cy’urukundo, uwangije muntu Yezu yubakiyeho Kiliziya ye, aba akoze amahano kandi aba ahemukiye utubwira ati: «Nimugire amahoro. Nk’uko Data yantumye, nanjye ndabatumye.», maze twatindiganya kwemera ubuhamya aduha akagira ati: “Shyira urutoki rwawe hano, urebe n’ibiganza byanjye; zana n’ikiganza cyawe ugishyire mu rubavu rwanjye, maze ureke kuba umuhakanyi, uhubwo ube umwemezi”.
Uko gusangira, kudufasha guhindura imyumvire, ibyo dutunze tukabibonamo impano y’Imana twaragijwe, ngo igirire akamaro bose. Bikaturinda kwigwizaho ahubwo tugasaranganya.
Inkingi ya Gatatu igize Kiliziya ya Kristu kandi intumwa zamamaza zishize amanga ni isengesho, rya rindi abemera Kristu bavuga bamurikiwe n’Ijambo ry’Imana n’ukwizera uwadukunze mbere, kandi rikaba rituma abiyambaza bose Rurema bagira umutima umwe. Gusenga bikaba ari ibihaha by’umukristu kuko bimuzanamo akuka keza akagarura amafu, bikamuzanamo icyizere n’imbaraga kandi bikamurinda kuba nyamwigendaho na mpemuke ndamuke. Ibyakozwe n’Intumwa rero birifuza ko twahora tuzirikana ko “Mu ntangiriro ya Kiliziya, abakristu ba mbere bahoraga bashishikariye kumva inyigisho z’Intumwa, gushyira hamwe kivandimwe, kumanyurira hamwe umugati no gusenga”.
Uwo mwahuye mukaganira, mukunga ubumwe, mugasangira, mugasengana Imana, ntibikwiye ko mwahaguruka aho musenyana cyangwa musererezanya. Kubaha buri wese no kumubonamo ishusho y’Imana ni byo bikwiye kuranga abemera Kristu. Ariko nanone, tugomba kwibuka ko kuba abakristu atari uguhurira gusa mu Kiliziya ku cyumweru, ko ahubwo ari ukuhahurira ariko tunyoteye kugira umuryango umwe, umuryango wubaha kandi ukiyubaha, umuryango ugera ubwo ubumwe bwawo busendera hose.
Mu isomo rya kabiri, mutagatifu Yohani intumwa mu ibaruwa ye ya mbere, aradutangariza indangakwemera nyayo y’Umukristu, uwo wese wemera kandi agakurikira Yezu Kristu wazutse. Ibyo arabikora arwanya abagenda biha kuvangira ukwemera twashyikirijwe n’Intumwa za Kristu. Iryo ni ryo Yobera duhora dusubiramo muri buri Gitambo cy’Ukaristiya dutuye: “Iri ni iyobera rikomeye ry’Ukwemera.” Uko kwemera Yohani aragutangaza muri izi ngingo zikurikira: Yezu w’i Nazareti ni Umwana w’Imana koko. Umwemera wese (umukristu) na we ubwe ahindurwa ku buryo budasubirwaho umwana w’Imana, ibyo bikamuha kubaho mu buzima bushya muri Kristu Yezu wazutse, arangwa n’urukundo rw’Imana ndetse n’urwo akunda abavandimwe be. Ibyo bimuha kwishushanya na Yezu Kristu ubwe, We waje, atari ku bw’amazi yonyine, ahubwo ku bw’amazi n’amaraso. Ibyo bikavuga ko muri Batisimu (amazi) imuha ikuzo ryo kwitwa umwana w’Imana, atagomba guherera aho, ahubwo agomba no kwakira umusaraba (amaraso) nk’igikorwa cyo kwicisha bugufi nk’uko byagendekeye Yezu Umwigisha Mukuru.
Mu Ivanjili, Yezu Kristu aratangariza abigishwa amahoro kandi agakomeza ukwemera kw’abashidikanya nka Tomasi. Ibi birahamya ku buryo budasubirwaho, uko Yezu Kristu yujuje wa mugambi w’Imana wa kera na kare wo gukiza muntu. Mu rupfu n’izuka bya Kristu, umugambi w’Imana ku nyoko muntu warujujwe. Umwami w’amahoro atanga amahoro kandi yunga Imana na muntu.
Muri Kristu wazutse, amahoro n’ubwiyunge byarabibwe, icyo muntu asabwa ni ugukomeza gutuma iyo mbuto irumbuka, igasagamba kugera ku mpera z’isi amurikiwe na Roho Mutagatifu, mbaraga zirema. Bityo, nk’uko umwuka w’ubuzima wahushywe muri muntu mu ntangirio y’isi watanze ubuzima, ni na ko Yezu Kristu wazutse yatangije ku mugaragaro igisekuru gishya cy’isezerano rishya kandi rizahoraho iteka, ubwo yahuhaga ku bigishwa be akabaha Roho Mutagatifu: “ Nimwakire Roho Mutagatifu. Abo muzakiza ibyaha bazabikizwa, abo mutazabikiza bazabigumana”.
Uwo Roho wa Kristu, ni we na n’ubu ukomeza abadandabirana mu kwemera nk’uko Kristu yabigiriye Tomasi, uhagarariye abo bose. N’ubwo Yezu avuga ko hahirwa abemera batabonye, ntaca intege abashaka kubanza kubona. Arahamagara Tomasi ati ngwino nkwereke maze wemere, ibyo bikaba ari ikimenyetso gikomeye cy’uko ukwemera ari urugendo rimwe na rimwe rukomeye kandi rudusaba imbaraga n’umunaniro byinshi. Kuvuga ngo twabonye Nyagasani ntibihagije, ahubwo Yezu yemera urugendo rwa buri wese, akemera ko buri muntu afite ububasha n’uburenganzira bwo kwemera cyangwa kutemera. Kwemera Nyagasani bidasubirwaho bisaba ubwiyoroshye no guha igihe igihe, bisaba ko ugushaka kwa muntu kugera ubwo kwemera kuyoborwa n’impuhwe za Nyagasani.
Bavandimwe, iki cyumweru cy’impuhwe zihebuje z’Imana kitubere umwanya wo gusanga Nyagasani, nka Tomasi tumwiture imbere tumubwira tuti: “Nyagasani kandi Mana yanjye”. Nka Tomasi, tujye twibuka ko natwe dukeneye impuhwe z’Imana n’akaboko kayo kadufasha kubyuka iyo twaguye, kadusindagiza iyo byatuyobeye, kakanaduha umugisha kadukomeza. Tubisabirane kuko tubikeneye cyane, muri uyu mwaka udasanzwe w’ubwiyunge muri kiliziya y’u Rwanda.
Nyagasani Yezu nabane namwe!
Padiri Emmanuel NSABANZIMA


text:
Itumanaho Rigaragara Kugirango werekane amashami atandukanye yububiko bwibikoresho Didyk Pictures yazanye igitekerezo cyo kubigaragaza nkibisahani byinshi bifite ibikoresho bitandukanye bitandukanye hejuru yabyo, byatanzwe muburyo bwa resitora. Ibara ryera nibiryo byera bifasha gushimangira ibintu byatanzwe kandi byorohereza abashyitsi kububiko kubona ishami runaka. Amashusho yakoreshejwe kandi ku byapa bya metero 6x3 na posita mu modoka rusange muri Esitoniya. Ibara ryera hamwe nibintu byoroshye byemerera ubu butumwa bwamamaza ndetse no kumuntu unyuze mumodoka.
Izina ry'umushinga : Plates, Izina ryabashushanya : Sergei Didyk, Izina ry'abakiriya : Didyk Pictures.
Igishushanyo kidasanzwe nuwatsindiye igihembo cya platine mugikinisho, imikino nibirori byo gushushanya ibicuruzwa. Ugomba rwose kubona ibihembo bya platine byegukana ibishushanyo mbonera bya portfolio kugirango umenye ibindi bikinisho byinshi bishya, bishya, byumwimerere kandi bihanga igikinisho, imikino nibikorwa byo gushushanya.


text:
Erekana Imbaraga
-
Imwe mu mpamvu zituma abantu benshi bakoresha urubuga banegura ibiryo byafashwe ni uko batekereza ko ibiryo byafunzwe "atari shyashya na gato" kandi "rwose ntabwo bifite intungamubiri".Ibi nibyo koko?"Nyuma yubushyuhe bwo hejuru bwo gutunganya ibiryo byafunzwe, imirire izaba mibi kuruta iyishya muri ...Soma byinshi»
-
Ubushuhe bwa termal ni ugufunga ibiryo muri kontineri no kubishyira mubikoresho byo kuboneza urubyaro, kubishyushya ubushyuhe runaka no kubigumana mugihe runaka, igihe ni ukwica bagiteri zitera indwara, bagiteri zitanga uburozi na bagiteri zangiza muri ibiryo, no gusenya ibiryo ...Soma byinshi»
-
Ibicuruzwa bipfunyika byoroshye bivuga gukoresha ibikoresho byoroshye nka firime ya plastike ya bariyeri ndende cyangwa ibyuma bya fayili hamwe na firime yabyo kugirango ikore imifuka cyangwa ubundi buryo bwa kontineri.Kubucuruzi bwa aseptic, ibiryo bipfunyitse bishobora kubikwa mubushyuhe bwicyumba.Ihame ryo gutunganya nubuhanzi meth ...Soma byinshi»


text:
Ku myaka ye 29, amaze amasaha 51 yose atera agapira ka Cricket ahita yinjira atyo mu gitabo cy’abesheje imihigo ku Isi (Guinness World Records).
Eric Dusingizimana, abaye umunyarwanda wambere wesheje umuhigo wo kwandikwa mugitabo cy’abantu besheje imihigo ku rwego rw’Isi (Guinness World Records).
Dusingizimana, ibi abigezeho nyuma yo gutera agapira ka Cricket bamwoherezagaho mugihe cy’amasaha 51 yose. Ibi akoze byatumye ahita aca k’uwundi wari ufite uyu muhigo kuko uwo yari yarakoze gusa amasaha 50.
Dusingizimana, iki gikorwa kimuhesheje kuba igihangange ku rwego rw’Isi kugeza ubu mubanyamihigo, yagitangiye kuri uyu wa gatatu mugitondo agisoza kuri uyu wagatanu saa tanu Taliki ya 13 Gicurasi 2016.
Ajya muri iki gikorwa, Dusingizimana ngo yari agamije ahanini kumenyekanisha umukino wa Cricket mu Rwanda hamwe no gukusanya inkunga yo kubaka ikibuga (Stade) cy’uyu mukino mu Rwanda.
Mugihe cyose cy’aya masaha agizwe n’amajoro n’amanywa, uyu mukinnyi Eric Dusingizimana yari yemerewe gusa kuba yafata akaruhuko k’iminota itanu kuri buri saha uretse ko hari naho yamaraga amasaha menshi adafashe akaruhuko yemererwa.
Nyuma yo gushyiraho uyu muhigo, biteganijwe ko uyu mukinnyi Dusingizimana Eric azahabwa na Guinness World Records cyangwa The Guinness Book of Records akayabo k’amafaranga y’amadorali angana na Miliyoni imwe.
Amaze gushyiraho umuhigo, Dusingizimana yatangaje ko ibyo akoze ari ibintu yari amaze iminsi yiteguye nubwo hari aho yageraga akumva akoba, yatangaje kandi ko yishimye cyane ngo kuko ageze ku nzozi amaranye iminsi.
Kuri Dusingizimana, avuga ko atewe ishema n’ibyishimo kubw’iki gikorwa cyo gushyiraho uyu muhigo, ngo ni ishema kuriwe, ishema ku muryango we bikaba kandi ishema kugihugu cye cy’u Rwanda.
Igitabo Guinness World Records cyangwa The Guinness Book of Records, igitekerezo cyo kugishyiraho cyatangiye mu 1951, igitabo cyambere cyashyizwemo imihigo gisohoka mukwezi kwa 8 umwaka 1954.
Iki gitabo Guinness World Records cyangwa The Guinness Book of Records, gifite umuhigo mu kugurishwa cyane kurusha ibindi, gifite kandi undi mwihariko ngo kuko aricyo gitabo cyibwa cyane muri amerika munzu kigurishirizwamo.
Munyaneza Theogene / intyoza.com


text:
IMANA N`IMANA
Ubutumwa bwa 10.03.2018
Imana yatoranyije Mose ngo ajye gukura ubwoko bwayo mu bucakara. Muri urwo rugendo twigiyemwo byinshi ko Imana yacu itoranya abayikorera ukwishaka .yabakuye kwa Farawo n`ukuboko gukomeye, Imana yacu niyibitangaza,kwirinda kwitotombera Imana,gukorera ijuru. Imana yadukuye muri byinshi bitandukanye itwitaho ndetse iduha kuyikorera mubitandukanye. Dukwiye guhagarara neza mu mwanya Imana yaduhaye, tugire intego yo guharanira ijuru.
ABAROMA:8:31-39 Ubwo Imana iri mu ruhande rwacu umubisha ni nde. Iri jambo ribwira uwamaze gutahura urukundo rw,Imana bakayubaha kandi bakayitinya.Satani yabwiye Imana ngo Yobu agukiranukira kuko wamuhezangiye.reka satani aturege ibyiza ntaturege ibyaha turimwo. Twibuke impamvu ituma twarafashe icyemezo cyo kuyikurikira itume umutima wacu waguka. Umuntu usize umwana mu bitaro akaza gusenga nuko aba afite impamvu iba imusunika.reka dushyike aho twumva ko byaba bitaba, twarwara twaba bazima,twabyara twaba ingumba ko Imana ari Imana.Ntagikwiye kudutandukanya n`urukundo rw`Imana.
YOHANA 15:9-16 Isi nta munezero iduha.twakire umunezero uva k`Uwiteka. Dukundane nkuko yadukunze. Petero ati mbonye ko Imana idatoranya k`ubutoni. Ahubwo mu isi yose uyubaha agakora ibyo gukiranuka iramwemera. Twemere itubumbe uko ishaka kuko ni we uzi imyicarire yacu imiryamire nikiri k`umutima.


text:
Hari abazi kurasa bataragombye kubyiga.Ni ya masasu atananirwa n’umusaza cyangwa umukecuru.N’utaramenya kuvuga asohoka ari urufaya.
Aho rero ,yaba umukungu cyangwa umutindi, bayarekura kimwe.Cyakora urusaku n’umuvuduko byo ntibingana kuko n’iminwa y’imbunda cyangwa ubushobozi bw’umuriro na byo birutana.
Hari abazi kuyarekura maze benijoro bagakwirwa imishwaro, naho inshuti n’abagenzi bakunama bucece bashaka amarembo n’amahungiro. Nuko nyir’ukurasa agasigarana umutekano iwe n’ubwo abandi baba babuze iyo bakwirwa.
Nguko uko bigendekera umubiri, iyo mu marembo y’amabuno hatangiye bomboli.Abavuza induru ko binuka, ngo burya ni abatazi ko gusura (péter)ari nk’umuti.Uwo muturanyi aba ahumetse kandi yorohewe.
N’ubwo ahanini biterwa n’ubwoko bw’ibiribwa umuntu yariye,bene iyo myuka ngo ni ikimenyetso cyiza ku mikorere y’amara(intestins). Uwatamiye ibishyimbo,amashu cyangwa brocoli,ntibijya bimutungura.
Abayapani babizi kuva kera mu kinyejana cya 16.Ngo intambara z’imisuzi(bataille des pets puissants) zabafashaga gutsinda umwanzi wabinjiranye mu nzu no gutsintsura abanyamahanga bakabirukana ku butaka bwabo.
Kuva icyo gihe,Abayapani bagira amarushanwa yo gusura(concours des pets) mu rwego rwo gusukura umubiri w’imbere no kuwongerera imbaraga.
Ibi byo ubushakashatsi bwa vuba aha buherutse kubigaragaza(Université d’Exeter) ko gusura ari ugusohora gaz yitwa sulfure d’hydrogène ku buryo umubiri usigarana iyo ukeneye mu kurwanya indwara nk’iz’umutima(crise cardiaque),kanseri y’amara, kurabirana(AVC), n’izindi.Birumvikana ko mu gihe iyo gaz ibuze mu mubiri,izo ndwara ziwigabiza.
Abahora bigengesereye kubera ikinyabupfura gikabije,bararye bari menge!Ahubwo bakwitabaza twa twenda tw’imbere tutababuza guhumeka nta n’impagarara bateye.
Inkuru:L’odeur des pets serait bonne pour la santé
By P.B


text:
Inyigisho yo ku wa gatatu, tariki ya 7 Mutarama 2015
Bavandimwe, ineza n’amahoro bikomoka kuri Nyagasani Yezu Kristu bihorane namwe. Dukomeje ibyishimo bya Noheli. Dufate akanya gato tuzirikane amasomo matagatifu y’uyu munsi; amasomo akomeje kudufasha gucengera ibanga ry’ukwigira umuntu kwa Jambo w’Imana.
1. Imbuto z’urukundo rw’Imana muri twe
Mu isomo rya mbere, Yohani akomeje kuvuga iby’urukundo rw’Imana. Ejo yatubwiraga ko Imana ari urukundo. Yatweretse ukuntu urukundo rw’Imana rwigaragaje muri twe n’uko ruteye. Uyu munsi noneho aratwereka icyo urwo rukundo rubyarira umuntu warwumvise, akemera kurwakira mu buzima bwe. Dore zimwe muri izo mbuto.
-
Kumva no kwakira urukundo rw’Imana bituma natwe dukundana: “Nkoramutima zanjye, ubwo Imana yadukunze bigeze aho, natwe tugomba gukundana” (1 Yh 4, 11)
-
Bituma twunga ubumwe n’Imana; Imana iduturamo, ikatugumamo; bityo natwe tukayituramo, tukayigumamo: “Nta wigeze abona Imana, ariko niba dukundana, Imana idutuyemo” (1 Yh 4, 12). “Imana ni urukundo: umuntu uhorana urukundo aguma mu Mana, na Yo ikamugumamo” (1 Yh 4, 16).
-
Urukundo rw’Imana muri twe rutugeza ku kwemera nyakuri kandi rukatugira abahamya b’uko kwemera: “Natwe twarabyitegereje, none turahamya ko Imana yohereje Umwana wayo kuba umukiza w’isi” (1 Yh 4, 14).
-
Rudukiza ubwoba bw’urubanza kuko rutuma dusa na Kristu; byongeye kandi nta bwoba bubangikana n’urukundo nyakuri: “Nguko uko urukundo rw’Imana rwaganje muri twe, ku buryo nta bwoba dutewe n’umunsi w’urubanza; kuko uko Yezu ameze, ari ko natwe tumeze muri iyi si” (1Yh 4,17). “Nta bwoba bubangikana n’urukundo; ahubwo urukundo rushyitse rwirukana ubwoba, kuko ubwoba buterwa n’igihano maze ufite ubwoba ntagire urukundo rushyitse” (1 Yh 4, 18).
Bavandimwe, iyo Jambo atigira umuntu, nta bwo tuba twaramenye by’ukuri urwo rukundo rw’Imana. Dushimire rero Imana, Yo yadukunze cyane kugeza naho itwoherereza Umwana wayo kugira ngo dusobanukirwe kurushaho ibanga ry’urwo rukundo rwayo.
2. Yezu akomeje kutwigaragariza
Ivanjiri y’uyu munsi nayo iradufasha kumenya kurushaho Yezu uwo ari we by’ukuri.
-
Isengesho ni ryo banga ry’ubutumwa bwe: “Amaze kubasezerera azamuka umusozi, ajya gusenga” (Mk 6, 45).
Nyuma yo gutubura imigati itanu n’amafi abiri akagaburira abantu bageze ku bihumbi bitanu, Yezu yagiye ahiherereye kuganira na Se mu isengesho rirambuye. Ibanga rya Yezu Kristu rero nta rindi. Ni isengesho rihoraho. Amavanjiri akunze kumutwereka ajya gusenga mu gitondo cya kare mbere y’umurimo, cyangwa ku mugoroba nyuma yo gukika imirimo. Natubere urugero mu mubano wacu n’Imana no mu buzima bwacu bw’isengesho.
-
Yezu ntatererana abe: “Abona abigishwa bananijwe no kugashya, kubera umuyaga wahuhaga ubasanga. Nuko bujya gucya, aza abasanga…” (Mk 6, 48a).
Mu gihe yari arimo asenga, abigishwa bo bari bari mu bwato bashaka kwambuka hakurya y’inyanja. Nubwo Yezu yari arimo asenga, ariko ntiyari yatereranye abigishwa be. Ahubwo yarabazirikanaga ndetse aza no kubona ko bahungabanywa n’umuhengeri. Ni ko kuza abasanga ngo abatabare.
Aha nanone Yezu natubere urugero. Isengesho ryacu rijye riduhuza n’Imana ariko ntirigatume dutererana abavandimwe bacu. Ubuzima bwacu bw’isengesho nibujyane n’ubuhamya bw’urukundo rw’abavandimwe.
-
Yezu Kristu ni umugenga w’ibiriho byose: “… aza abasanga agenda hejuru y’inyanja” (Mk 6, 48b).
Kugenda hejuru y’inyanja bitwibutsa kamere y’Imana Yezu Kristu yifitemo. Koko Yezu Kristu ni Umwana w’Imana; ni Imana rwagati muri twe. Ni umuntu rwose akaba n’Imana rwose. Muri kamere ye y’Imana, afite ububasha ku biriho byose. Nta na kimwe gishobora kumukoma imbere, kuko nk’uko Yohani abitubwira mu ntangiriro y’Ivanjiri ye, “ni we ibintu byose bikesha kubaho, nta n’ikiremwa na kimwe cyabayeho bitamuturutseho” (Yh 1, 3).
-
Yezu Kristu atanga ihumure ryuzuye: “Nimuhumure ni jye, mwigira ubwoba” (Mk 6, 50)
Ngo abigishwa be babonye Yezu aza abasanga agenda hejuru y’inyanja, baketse ko ari baringa, bagira ubwoba, bavuza induru. Ariko Yezu abagezeho ni ko kubavugisha arabahumuriza. Ndetse abasanga mu bwato, nuko n’umuyaga urahosha.
Bavandimwe, Yezu twiherewe n’Imana ni we rwa rukundo Yohani yavugaga mu Isomo rya mbere; ni we rwa rukundo ruturimo rwagati, urukundo rutumara ubwoba. Yezu ni rukundo ruduhumuriza imbere y’ibikuramutima by’amoko yose. Tumwemere, tumwakire, tumutuze iwacu kandi tumushyikirize n’abandi. Amina.
Yateguwe na Padiri Balthazar NTIVUGURUZWA


text:
Bamwe mu bakozi b’ibitaro bikuru bya Ruhengeri baravuga ko amateka mabi babonye ku rwibutso rwa murambi ruri mu karere ka Nyamagabe adateze kubavamo kuko ibyo bahabonye ari agahoma munwa, bakavuga ko uru rwibutso rutandukanye n’izindi zose kuko rwo rugaragaza urupfu bapfuye n’uruhare rw’amahanga.
Bamwe mu basuye uru rwibutso tariki 3 Nyakanga, bavuze ko kuba bahisemo kuza mu yindi ntara bibafasha kumenya amateka y’ahantu hatandukanye n’uburyo Jenoside yagiye ishyirwa mu bikorwa n’abiyitaga ko baje gutabara abanyarwanda.
Tumukunde Claudine ni umwe mu baganga bavura kuri ibi bitaro, yagize ati, "Ibyo tubonye aha ni agahomamunwo kuko hatandukanye n’izindi nzibutso zose tuzi, hano umuntu urupfu yapfuye urarubona kuko imibiri yabo ikimeze nk’uko babishe bameze, mbese imibiri yaho irivugira, jyewe byandenze sinabona uko mbisobanura, nta kindi nakongeraho kuko Imana yonyine niyo ibizi"
Uwayezu Ela, ni Perezida w’inama nkuru y’ibitaro bya Ruhengeri, yagize ati, "Gusura inzibutso byakabaye inshingano z’ibigo bitandukanye, abantu bakiga bakamenya akarengane abacu bazize, bikabatera gufata ingamba zitazatuma ikibi nk’iki cyogera kubaho. Aha twahabonye uburyo abantu bishwe babeshywa n’abafaransa ko babarinda ariko bakagirirwa gutya, byose rero bidufasha kwiga no gufata ingamba ko bitazongera kubaho ukundi".
Dr. Muhire Philbert, ni umuyobozi w’ibitaro bya Ruhengeri, avuga ko kuba barahisemo kujya Nyamagabe gusura urwibutso rwa Murambi ariko uko bajyaga bumva bavuga ko hari amateka ahambaye, avuga ko hari ibyo bize kandi bamenye ku mateka yaranze agace ka Zone tirikwaze, ngo bikaba bigiye kubatera kurushaho gusigasira imibanira y’abanyarwanda ndetse nabo ubwabo mu bo bakorana.
Urwibutso rwa Murambi rushyinguwemo abasaga ibihumbi 50 rukaba rwaratangiye gusurwa muri 1995, ku munsi rukaba rwakira abasaga 500 cyane cyane mu gihe cy’iminsi 100 yo kwibuka.


text:
Isomo ryo mu gitabo cy’Ibyakozwe n’Intumwa 2,36-41
Nuko rero, inzu yose ya Israheli nimenye idashidikanya ko uwo Yezu mwabambye, Imana yamugize Umutegetsi n’Umukiza.» Ngo bumve ayo magambo barakangarana, babaza Petero n’izindi Ntumwa bati «Bavandimwe, dukore iki?» Petero arabasubiza ati «Nimwisubireho, buri muntu muri mwe abatizwe mu izina rya Yezu Kristu kugira ngo ababarirwe ibyaha bye, kandi muhabwe ingabire ya Roho Mutagatifu. Kuko Isezerano ari mwe ryagenewe kimwe n’abana banyu, ndetse n’abari kure bose, n’abandi batabarika uko Nyagasani Imana yacu azabihamagarira.» Ababwira n’andi magambo menshi yo kubemeza no kubakomeza, agira ati «Nimwirokore, mwitandukanye n’aba bantu bayobye.» Nuko abemeye izo nyigisho barabatizwa, uwo munsi biyongeraho abantu bagera ku bihumbi bitatu.
Zaburi ya 32 (33), 4-5, 18-19, 20.22
R/Uhoraho, isi yose yuzuye ineza yawe.
Koko ijambo ry’Uhoraho ni intagorama,
n’ibikorwa bye byose bikaba indahinyuka.
Akunda ubutungane n’ubutabera,
Isi yuzuye ineza y’Uhoraho.
Uhoraho aragira abamwubaha,
akita ku biringira umpuhwe ze,
kugira ngo abakize urupfu,
anababesheho mu gihe cy’inzara.
Twebwe rero twizigiye Uhoraho :
Ni we buvunyi bwacu n’ingabo idukingira.
Uhoraho, ineza yawe iraduhoreho,
nk’uko amizero yacu agushingiyeho.


text: Nuko Yezu abwira Abayahudi bari bamwemeye, ati «Nimukomera ku ijambo ryanjye muzaba mubaye abigishwa banjye by’ukuri. Kandi muzamenya ukuri, maze ukuri kubahe kwigenga.» Baramusubiza bati «Turi abo mu nkomoko ya Abrahamu, nta wigeze atwigarurira. Watubwira ute ngo muzigenga?» Yezu arabasubiza ati «Ndababwira ukuri koko: umuntu wese ukora icyaha aba ari umugaragu w’icyaha. Burya umugaragu ntahora iteka mu nzu, ahubwo umwana ni we uyihoramo. Mwana nabakura ku bugaragu, icyo gihe muzaba mubaye abigenga koko. Nzi ko mukomoka kuri Abrahamu, ariko murashaka kunyica, kuko ijambo ryanjye mutarizirikana. Jye mvuga ibyo nabonye kwa Data, namwe mukora ibyo mwumvanye so.» Baramusubiza bati «Umubyeyi wacu ni Abrahamu.» Yezu na we arababwira ati «Niba muri abana ba Abrahamu, nimukore ibyo Abrahamu yakoze. Ubu rero murashaka kunyica, jye ubabwira ukuri numvanye Imana. Ibyo Abrahamu ntiyabikoze. Mwe murakora ibyo so akora.» Baramubwira bati «Nta bwo turi ibibyarirano. Dufite Data umwe, ni Imana.» Yezu arababwira ati «Iyaba Imana yari so mwankunze, kuko nkomoka ku Mana, nkaba naraje. Sinaje ku bwanjye, ni We wantumye.


text:
Isomo rya 1: Ubuhanga 7, 7-11
Nasabye ubushishozi ndabuhabwa; ndambaza maze umwuka w’Ubuhanga unzamo. Ni bwo nahisemo mbugurana inkoni n’intebe bya cyami, nsanga ubukungu nta cyo bumaze, ubugereranyije n’Ubuhanga. Siniruhije mbugereranya n’ibuye ry’agaciro, kuko zahabu y’isi yose ari nk’umusenyi ungana urwara, naho feza ikaba nk’icyondo uyigereranyije na bwo. Nabukunze kuruta ubuzima n’ubwiza bw’umubiri, kandi nabuhisemo bundutira urumuri, kuko icyezezi cyabwo kitagabanuka. Ariko kubana na bwo byanzaniye ibyiza byose icyarimwe, bwari bucigatiye mu biganza ubukungu hutagira Ingano.
Zaburi ya 89 (90), 12-13, 14-15, 16-17
R/ Nyagasani, utugwirize ineza yawe kugira ngo duhimbarwe.
Utwumvishe ko iminsi yacu ibaze,
bityo tuzagire umutima ushishoza.
Uhoraho, tugarukire!Uzaturakarira na ryari?
Babarira abagaragu bawe.
Utugwirize ineza yawe kuva mu gitondo,
kugira ngo duhimbarwe iminsi yose y’ubugingo bwacu.
Udushimishe mu minsi ingana n’iyo waduhannyemo,
n’imyaka ingana n’iyo twababayemo!
Ibikorwa byawe nibigaragarire abagaragu bawe,
n’ubuhangare bwawe bwiyereke abana babo!
Nyagasani Mana yacu, utugaragarize ubugwaneza bwawe,
ukomeze imirimo y’amaboko yacu,
kandi uyihe kugira akamaro karambye!
Isomo rya 2: Abahebureyi 4, 12-13
Bavandimwe, koko Ijambo ry’Imana ni irinyabuzima, ni irinyabushobozi kandi riratyaye kurusha inkota y’amugi abiri. Riracengera kugeza aho umutima n’ubwenge bitandukanira, hagati y’ingingo n’imisokoro; rigasobanura ibyifuzo n’ibitekerezo byihishe muri muntu. Nta kiremwa na kimwe kiribera intaboneka, ahubwo byose biratamuruye kandi biritaragaje mu maso y’Uwo tuzagomba kumurikira ibyacu.
Ivanjili ya Mutagatifu Mariko 10, 17-30
Muri icyo gihe, Yezu agihaguruka umuntu aza yiruka amupfukama imbere, aramubaza ati «Mwigisha mwiza, nkore iki kugira ngo nzabone ubugingo bw’iteka ho umurage?» Yezu aramubwira ati «Kuki unyita mwiza? Nta mwiza ubaho, keretse Imana yonyine. Uzi amategeko: ntuzice, ntuzasambane, ntuzibe, ntuzahamye ibinyoma, ntuzagirire abandi nabi, urajye wubaha so na nyoko.» Uwo muntu aramusubiza ati «Mwigisha, ibyo byose nabikurikije kuva mu buto bwanjye.» Yezu aramwitegereza yumva amukunze; aramubwira ati «Ubuze ikintu kimwe gusa: genda ugurishe ibyo utunze ubihe abakene, uzagira ubukire mu ijuru, hanyuma uze unkurikire.» We ariko abyumvise arasuherwa, agenda ababaye kuko yari atunze ibintu byinshi. Nuko Yezu araranganya amaso, abwira abigishwa be ati «Mbega ukuntu kuzinjira mu Ngoma y’Imana biruhije ku bakungu!» Abigishwa batangazwa n’ayo magambo; Yezu ariko abibasubiriramo ati «Bana banjye, mbega ukuntu biruhije kwinjira mu Ngoma y’Imana. Byoroheye ingamiya guca mu mwenge w’urushinge, kurusha uko byoroheye umukungu kwinjira mu Ngoma iImana!» Abigishwa barushaho gutangara barabazanya bati «Ubwo se ni nde ushobora kurokoka?» Yezu arabitegereza maze arababwira ati «Ku bantu ntibishoboka, ariko ku Mana birashoboka kuko nta kinanira Imana.» Nuko Petero araterura, aramubwira ati «Dore twebwe twasize byose turagukurikira.» Yezu arasubiza ati «Ndababwira ukuri, nta we uzaba yarasize urugo, cyangwa abavandimwe be, cyangwa bashiki be, cyangwa nyina, cyangwa se, cyangwa abana, cyangwa isambu ye ari jye abigirira n’Inkuru Nziza, ngo abure kwiturwa karijana muri iki gihe, ari amazu, ari abavandimwe, ari na bashiki be, na ba nyina, n’abana n’amasambu, ariko n’ibitotezo bitabuze, kandi no mu gihe kizaza akaziturwa ubugingo bw’iteka.»


text:
Abana 15 bagororerwaga mu kigo cy’Abadacogora n’Intwari giherere mu murenge wa Rweru mu karere ka Bugesera basubijwe imiryango yabo bahita basezerera ubuzima bwo mu muhanda.
Tariki 27/11/2018 abana 15 bahujwe n’ababyeyi babo umuhango wabereye mu kigo cy’Abadacogora n’Intwari cya Caritas Kigali mu mujyi. Abana basubijwe mu miryango yabo abenshi ababyeyi babo ntibari bazi aho baherereye. Ibi byatumye ari abana ndetse n’ababyeyi basagwa n’ibyishimo byo kongera guhura nyuma y’amezi agera muri 6 batabonana.
Ishimwe Shema n’umwana w’umuhungu ufite imyaka 15 y’amavuko, akomoka mu karere ka Gasabo, uyu mwana asanzwe arerwa na Nyirakuru ufite imyaka isaga 70.
Amezi 9 amaze mu kigo cya Rweru avuga ko yahigiye byinshi birimo guhindura imyifatire, kumenya kwihanganira ibibazo bitandukanye cyane ibyo mu rugo iwabo, yanafashijwe kubona ko ubuzima bwo mu muhanda nta gisubizo cy’ubuzima bwiza yakuramo.
Ati “ Narize kandi byinshi, icyambere ntahanye ni uguha ubuzima umurongo kuko mu muhanda nasanze atariho nakura ubuzima bwiza bwiza”.
Kuruhande rwe arumva kuba atashye amaze kumenya neza uburenganzira bwe kandi ko agiye gutegura ejo he heza bityo akaba yafashe ingamba zo kuzasubira mu ishuri ndetse akagira amanota meza. Ikindi cyamushimishije ni uko umubyeyi waje kumwakira byamutunguye kuko ataraziko amukunda cyane, uwo mubyeyi wamwakiriye akaba ari umwe mu muryango wo kwa nyirakuru kandi akaba yamwijeje ko azamuba hafi hamwe na nyirakuru.
Ku ruhande rw’umubyeyi Ngarambe Emmanuel wamwakiriye avuga ko batari bazi aho umwana yagiye , babimenye ari uko babonye abakozi b’ikogo cy’Abadacogora n’Intwari baza bashakisha iwabo. Avugako ni ubwo ababyeyi b’umwana bamusize akiri muto ko yakuriye mu biganza bya nyirakuru kandi ko azakomeza kumufasha agasubira mu ishuri, akaba asaba ko ubuyobozi bw’ikigo cy’Abadacogora n’Intwari bwakomeza kubaba hafi bagafatanya mu burere bw’abo bana kuko abana bamaze kubafata nk’ababyeyi babo kandi bakaba babumvira kurushaho.
Shami Gisubizo, King afite imyaka 9 y’amavuko, amaze amezi 5 agororerwa mu kigo cya Rweru uyu mwana yahujwe na nyina umubyara asubira mu muryango we.
Mama we bwite niwe wamwakiranye ubwuzu anamusaba imbabazi zuko atubahirije inshingano zo kumurera nk’umubyeyi we bigatuma ajya mu muhanda kuba inzererezi ari muto cyane.
Ati “mwana wanjye siwowe nitwe twabiteye kuko tutubahirije inshingano za kibyeyi”.
Nyuma yo guhuzwa na mama we Shami yamusezeranyije ko atazongera kuzerera kandi ko azasubira mu ishuri agategura imbere ahazaza h’ubuzima bwe.
Padiri Twizeyumuremyi Donatien uyobora Caritas Kigali yakanguriye ababyeyi bakiriye abana gukomeza kubaha uburere bwiza, kubaba hafi no kubatega amatwi.
Yabijeje ko bazakomeza gufatanya mu burere bwabo aho abakozi b’ikigo cy’Abadacogora n’Intwari bazakomeza gukurikirana uburere bwabo bana no kubafasha mu myigire yabo.
Ati “ Ni byiza gukomeza kurera neza abana banyu bagakurana uburere bwiza muzaba mwabatoje”.
Yabasabye gusubiza abana mu ishuri, anabibutsa ko bagomba kurinda abana babo ibikorwa by’ihohoterwa bakubahiriza uburenganzira bwabo no gukora uko bashoboye kose abana ntibazasubire mu muhanda.
Yemereye ababyeyi ubufatanye ko bazakomeza gusura imiryango no kubaba hafi muguha inama abana babo.


text:
Umuhanzikazi ufte impano idashidikanwaho, Alyn Sano yatangaje ko igihe ari iki cyo kugira umujyanama ukomereza aho yari ageze mu rugendo amaze mo igihe atwaza wenyine.
Ubuzima bw’umuhanzi ufite umujyanama n’ubuzima bw’umuhanzi
udafite umujyanama buratandukanye kure.
Ingero ni nyinshi z’abahanzi bagiye bava mu maboko y’abajyanama cyangwa se inzu zireberera inyungu zabo (Label) kongera kubabona ku isoko ry’umuziki bikaba ihurizo rikomeye.
Hari n’ingero ariko z'abatandukanye n’abajyanama bagakomeza umuziki nk’ibisanzwe. Ariko iyo witegereje neza, usanga inyuma y’amarido ye hari ikipe ngari imufasha kenshi iba idakunda ku isanga mu itangazamakuru no muri za karabaye.
Kubona umuhanzi umaze imyaka nk’iyo Alyn Sano amaze mu muziki yirya akimara agakomeza gusohora indirimbo no gukora ibindi bikorwa, bigaragaza ko yiziritse ku mpamo ye yaba afite umujyanama cyangwa atamufite mu nguni zose.
Mu kiganiro yagiranye na INYARWANDA, Alyn Sano yavuze ko atangira umuziki yihaye intego y’uko umwaka wa 2021 ugomba kuzarangira afite umujyanama umufasha mu muziki we.
Avuga ko ‘hari abo turi kuganira’ bashaka kumufasha. Uyu muhanzikazi yavuze ko igihe kigeze cyo kugira umujyanama, kuko ibyo yashakaga kugeraho ari wenyine ‘byaruzuye’.
Alyn Sano avuga ko umujyanama ashaka ari ugomba kumukorera
ibirenze ibyo we yakwikorera.
Ati “Management nifuza igomba kuba ifite ubushobozi bwo kunkorera ibyo ntabasha kwikorera aka kanya. Biteguye ko isoko ryo hanze naryo turyataka nk’uko iry’u Rwanda ryatatswe.”
Alyn Sano mu gihe cy’imyaka irenga itanu amaze mu muziki, yakoze indirimbo nziza ashyigikiwe n’ubuhanga afite mu kuririmba ‘Live’.
Ni umukobwa wakuriye muri korali
yo mu kigo cy’amashuri yizemo i Gitwe mu Karere ka Ruhango mu Ntara
y’Amajyepfo, hari mu 2015.
Iyi korali yabaye intangiriro y’urugendo rwe rw’umuziki kugeza n’ubu. Ndetse mu gihe cya 'Guma mu Rugo' yakumbuye ibihe byiza yagiriyemo n’ukuntu yari umwe mu batozaga kuririmba.
Mu rwego rwo kwiyibutsa inshuti ze zo muri korali ajya anyuzamo akajya kuririmbana nabo. Nta mpamvu yihariye yatumye ava muri korali, gusa asobanura ko ‘icyo umuntu azaba baragendana’.
Akimara kuva muri korali yatangiye amasomo muri Kaminuza ya Akilah Institute (Davis College and Akilah). Impano ye akomeza kuyirera aririmba indirimbo zitandukanye mu buryo bwa 'Live' mu birori no mu bitaramo.
Alyn Sano uherutse gusohora amashusho y’indirimbo yise ‘Hono’ yatangaje ko ari mu biganiro n’abagiye kumufasha mu muziki weAlyn Samo yavuze ko atangira umuziki yihaye intego y’uko mu 2021 azagira umujyanama
KANDA HANO UREBE AMASHUSHO Y’INDIRIMBO ‘HONO’ YA ALYN SANO


text:
Umuyobozi w’Akarere ka Muhanga Kayitare Jacqueline yasabye abagize Inama y’Igihugu y’Abagore muri aka karere kugira uruhare mu guhangana n’ibibazo bibangamiye Imibereho y’abaturage. Muri byo harimo; Igwingira, imirire mibi, umwanda ukabije no guta amashuri ku bana.
Ni ubutumwa yabahaye mu nama y’Inteko rusange y’abagize Inama y’Igihugu y’Abagore kuva ku rwego rw’Utugari, Imirenge n’Akarere hagamijwe kureba aho basoreje umwaka wa 2021-2022 no kureba ibiteganyijwe mu mihigo ya mutima w’urugo muri uyu mwaka wa 2022-2023.
Yagize ati” Mu mwaka ushize w’Imihigo mwabashije kwesa Imihigo yari iteganyijwe kuko ku rwego rw’Intara y’Amajyepfo mwabaye aba Kabiri nyuma y’Akarere ka Gisagara, ariko ntabwo bihagije”. Yabasabye ko ibyo bavuga bidakwiye kuba mu mpapuro, ko ahubwo bikwiye kugaragarira mu bikorwa, bagafasha abagore muri rusange n’imiryango yabo gutera imbere.
Yongeyeho ko hakiri ibibazo bitandukanye byo kwitabwaho harimo; imyitwarire idahesha ababyeyi agaciro, amakimbirane mu miryango, umwanda ugaragara ku babyeyi n’abana babo, abana bata amashuri, Igwingira n’imirire mibi n’ibindi bitandukanye.
Ati” Ntabwo twakumva ko twageze aho dushaka kuko twabaye aba Kabiri. Hari bimwe mu bibazo bikibangamiye imiryango yacu n’abacu. Hari imyitwarire idahwitse kandi idahesha ababyeyi agaciro kuko kugira amakimbirane si ibintu wakwirata, kugaragarwaho umwanda ku bana n’ababyeyi sibyo twashingiraho twemeza ko twabikemuye ndetse turacyafite abana bata amashuri kandi mu miryango duturanye ifite abana bagaragarwaho ibibazo bitandukanye birimo; Igwingira n’imirire mibi. Biradusaba guhaguruka tukigisha abaturage bacu guhangana n’ibi bibazo”.
Umuhuzabikorwa w’Inama y’Igihugu y’Abagore mu Karere ka Muhanga, Mukasekuru Marceline avuga ko umwanya wa kabiri bawubonye bitewe no kwigisha imiryango ibanye nabi gusezerana mu mategeko kubera ko basanze imyinshi muri yo yabanaga itarasezeranye. Yongeraho ko bafite agashya kiswe”Mu ntanzi z’Urugo” aho batarebera urugo hanze gusa, ahubwo banageramo imbere.
Ati“ Uriya mwanya twishimira ko twabonye twawukuye ku bikorwa twagiye dukora no guhanga udushya nk’ako twise “Mu ntanzi z’Urugo“, aho dusura urugo tukaruganiriza ibitagenda neza bakabitubwira tukabagira inama. Twanakoze ubukangurambaga bwo kwigisha imiryango yari ifitanye amakimbirane twifashishije imigoroba y’imiryango kuva ku Midugudu ndetse abatari barasezeranye mu buryo bwemewe n’amategeko bemera gusezerana”.
Akomeza yemeza ko mu mwaka w’Imihigo batangiye bahize ko bagiye gukangurira abagore gukoresha ikoranabuhanga kandi bakagana ibigo by’Imari kugirango biteze imbere n’Imiryango yabo, ariko kandi bakanibuka kurandura imirire mibi n’Igwingira, abana bakajyanwa mu ngo mbonezamikurire, bakanatozwa kugira isuku aho batuye.
Umuhuzabikorwa w’Inama y’igihugu y’Abagore mu Kagari ka Gitega mu Murenge wa Kibangu, Mugwaneza Placidie avuga ko ubufatanye n’abaturage ndetse n’inzego z’Ubuyobozi ariryo banga bakoresha mu guhangana n’ibyo bibazo bibangamira imiryango. Yemeza ko ikijyanye n’igwingira bagikemuye kandi bahozaho kugirango abana badasubira inyuma. Ashimangira ko nyuma y’ubutumwa bahawe bagiye kubugenderaho kugirango batazasubira imyuma y’aho bari bageze.
Iyi nama y’Inteko rusange yari ifite insanganyamatsiko igira iti” Uruhare rwa mutima w’Urugo mu kubaka umuryango utekanye kandi ushoboye“. Hahembwe imirenge yahize iyindi ikazamura ibipimo by’imibereho y’abaturage, aho umurenge wa Kibangu wahize indi n’amanota 91,3%, Umurenge wa Rongi wabaye uwa kabiri n’amanota 90,5% ,Rugendabari iba iya Gatatu n’amanota 90,1% naho umurenge wa Shyogwe uherekeza indi yose n’amanota 80%.
Imibare igaragazwa n’Ikigo cy’Igihugu cy’Ibarurishamibare muri aka karere, ku bijyanye n’Igwingira, igaragaza ko akarere ka Muhanga kavuye kuri 39% ubu rigeze kuri 31%, ari naho Meya Kayitare asaba aba bahagarariye abandi kubikurikirana, aho bibananiriye bakiyambaza inzego zibishinzwe zikabafasha.
Akimana Jean de Dieu


text:
Bamwe mu baturage bo mu Karere ka Gatsibo bahuriza ku kuba abadepite (intumwa za rubanda) bategera abaturage ngo bumve ibitekerezo ndetse n’ibibazo byabo babakorere ubuvugizi.
Ubwo itsinda ry’abanyamakuru ryasuraga abaturage b’i Kiramuruzi muri aka karere, bavuze ko baheruka abadepite babasaba amajwi, amatora yarangira ntibongere kubaca iryera nyamara ngo abaturage babafata nk’intumwa zabo zihoraho.
Ndizeye Emmanuel ni umwe muri aba baturage twahuriye ku isoko rya Kiramuruzi, avuga ko ikibazo bagira ari uko babatora ntibagaruke ngo babegere babagezeho ibyifuzo byabo ndetse n’ibibazo abaturage bahura na byo mu mibereho yabo ya buri munsi. Ati “Iyo bamaze gutorwa bahita bigendera iyo za Kigali ntibagaruka”.
Akomeza atanga urugero rwa bimwe mu bibazo, ati “Nk’ubu abacuruzi muri iri soko nta kintu bagikuramo kubera imisoro yiyongereye, ibibazo nk’ibi kimwe n’ibindi babaye babona izo ntumwa zabo bazituma bikigwaho”.
Lucie Nyirampirima nawe ahamya ibi agira ati “Abadepite duheruka tubatora gusa, turashaka kugirango batwegere tubabwire ibitekerezo byacu babidufashemo. Ubu tugize amahirwe kuba muje mwe [abanyamakuru], twe turi ba rubanda rugufi, baba bakwiye kutwegera tukabagezaho ibibazo tuba dufite”.
Akomoza kuri bimwe muri ibyo bibazo, Nyirampirima yagize ati “Nk’ubu abagabo bamwe barakandamiza abagore, umugabo agakandamiza umugore we amafaranga akayakorera ayanywera, nk’ibyo bibazo rero by’abagore ntawe tubona tubibwira, ku bijyanye n’aho kuba dore turi abakene, abafite inzu zishaje ntibabemerera kuvugurura, ngo udashoboye kuvugurura nagende, ese tuzajya hehe, tuba twarabuze rero abatuvuganira”.
Abaturage benshu usanga batazi n’abadepite batoye
Murigo Theogene we avuga ko ibyo abadepite babizeza hari igihe babibagezaho n’igihe batabibagezaho, ati “Nk’ubushize bavugaga ko bazatuvuganira tukabona amashuri n’amashanyarazi ariko ntabyo twabonye, ikindi kandi abadepite tubaheruka tubatora.” Akomeza avuga ko no mu matora yabo yo muri Nzeri 2018 bazatora ngo kuko nyine ari gahunda ya Leta, ati “ubwo tugomba kugendera ku murongo wa politiki leta iba yarashyizeho”.
Si abadepite gusa, n’abajyanama ni uko
Aba baturage bavuga ko uretse n’abadepite, n’abajyanama mu turere n’imirenge bamwe batanabazi kuko batajya bababona bajya kubaganiriza no kumva ibitekerezo byabo.
Umuyobozi w’Akarere ka Gatsibo Gasana Richard avuga ko kutagera ku baturage biri mu nshingano zawe nk’umuyobozi ari umugayo kuko na Perezida wa Repubulika ubwe asura abaturage kenshi, gusa avuga ko kuri iyi manda y’abadepite bagerageje gusura aka karere kenshi binyuze mu makomisiyo babamo.
Umuyobozi w’Akarere ka Gatsibo Gasana Richard
Gusa Gasana asobanura ko mu nzego z’ibanze cyane cyane mu bajyanama ho biri kurushaho kunozwa, yagize ati “Baramanuka ariko ntago bamanuka uko abaturage babyifuza, ariko ni nabyo byuho turimo dufunga, ubu turimo kuganira kugirango tubinoze n’ubwo rimwe na rimwe hazamo imbogamizi”.
Asobanura izo mbogamizi, Meya Gasana yavuze ko hari ubwo usanga abajyanama mu nama njyanama zitandukanye, kubera gushaka imibereho, hari ushobora kuba ari muri Njyanama ya Gatsibo akorera i Kigali, kugirango aze Gatsibo buri gihe bikamugora, cyangwa uri muri Njyanama ya Rusizi akorera i Kigali, kugirango ajyeyo buri cyumweru bikamugora. Gusa agira ati “Ubu twemeje ko nibura muri buri muganda usoza ukwezi buri mujyanama azajya akora iyo bwabaga akajya gukorera umuganda mu murenge yatorewemo akaba ari naho abaturage bamuhera ibitekerezo”.
Mu nama njyanama y’umurenge ndetse n’iy’Akarere niho hafatirwa ibyemezo byinshi ku bikorwa bifiteye akamaro abaturage bo muri urwo rwego, abajyanama bakaba bafite mu nshingano kugera ku baturage bakumva ibyifuzo byabo bakanabishingiraho mu ifatwa ry’ibyemezo.


text:
Imyitozo ya Elastike Imyitozo Ikibuno Impeta Umukandara wo Kwambara Imyenda yo Kurwanya
Ibicuruzwa birambuye
Ibisobanuro
iki gicuruzwa?
iki gicuruzwa?
● Ibikoresho bya Polyster + Latex
imyenda yo mu rwego rwohejuru ya polyester ya elastike, ikomeye kandi yoroshye.Ubwubatsi bwubatswe bwa elastique naturiki ya latx itondekanya byongera ubworoherane nigihe kirekire cyimigozi ya tension, bigatuma ikomera, itanyerera kuruta amabuye ya reberi.
Kwibanda kumiterere yibibuno n'amaguru
itsinda rirwanya imbaraga ritera amatsinda menshi yimitsi kandi ritezimbere imyitozo, mugihe kandi ryongerera umurongo ukuguru aho kuba ukuguru kwijimye, bigatera igipimo cyiza cya hip-ukuguru.
● Ntoya, urumuri kandi rworoshye
byoroheje kandi bizigama umwanya, Ishimire imyitozo aho wajya hose mugihe ukora mubiruhuko
● Kutanyerera, Kutazunguruka, Kutavunika
Uburyo bukomeye kandi bukomeye bwo kudoda butuma umurongo wo kuturwanya utoroha kumeneka.Impande zifunze kandi nziza zifuniko zo hanze zemeza ko umukandara winyago utazunguruka.Ubudodo busanzwe bwa latex buzarinda umukandara winyago kunyerera.
● Nyuma yo kugurisha
Imigozi yacu yo kurwanya amaguru nigituba ikozwe nitonze cyane kuburyo burambuye, ukoresheje ibikoresho byiza.Mugihe bidashoboka ko utazakunda imyitozo yiminyago yawe, nyamuneka twandikire!
Itsinda rirwanya imbaraga rishobora kunoza imbaraga zamaguru yamaguru yibikorwa, ariko kandi irashobora kuzamura imbaraga z'umubiri wose, imitsi yamaguru yateye imbere ni amahitamo meza, iteza imbere imitsi yumubiri wose, kunoza imikorere yumutima.Igituba gikomeza umutima.Imyitozo isanzwe yo guswera, irashobora gutuma umutima ukomera, ikibuno cyamahugurwa.
Iyi myenda irwanya imyenda irashobora guhuzwa hamwe nimyitozo itandukanye ikunzwe, Iyi mitwe irwanya ikibuno ikora cyane mumyitozo itandukanye, harimo: yoga, Pilates, yoga ishyushye, imyitozo yo murugo, abs, hamwe nimyitozo yo ku mucanga.


text:
Yanyijeje urukundo ku rubuga nkoranyambaga simenye ko ari irari rimugenza nsigara ndirira mu myotsi, mwitonde
Mu rwego rwo kwakira ubuhamya no kugishishiriza inama, NONAHA.com, dukunze kwakira ibitekerezo by’abantu batandukanye, kuri iyi nshuro dufite umutanga buhamya unahwitura bagenzi be kwihutira kwagwa mu mutego w’abantu batandukanye bahurira ku mbuga nkoranyambaga bagashukishanya amafoto, bakubakira urukundo kuri izo mbuga ugasanga bahuye bihutira mu mico mibi kuko ibiganiro bagirana biba byuzuye irari n’ibishegu.
Yatwandikiye agira ati’’ Ndi umukobwa w’uburanga, natangiye ntazi ibyo gukoresha imbuga nkoranya mbaga, gusa nyuma bagenda babinkundisha banambwira ko kuba ntabikoresha ari ubunyamusozi, naje kugura agatelefoni gakoresha facebook, ndanayifungura, nshyira ho n’udufoto maze abasore bakanyaka ubucuti ntanabazi, mbanza kujya mbihorera gusa nyuma nkumva nta kibazo, mu gihe gito nari maze kugira inshuti hafi ibihumbi bine, ziganjemo abasore, bagakunda kunyandikira, ubutumwa bukaba uruhuri, nabona umwanya kakaba ari akazi gakomeye ko gusubiza ubutumwa, naje guhatwa ubutumwa n’umuntu utarambona, nanjye ntazi, gusa yambwiraga ko ari uwo muri Kigali, njye mva mu Ntara(twirinze kuyivuga ku bw’ubusabe bwe), ubwo kubera uburambe yandushaga n’amagambo anyizeza ibitangaza, yatangiye gutuma mburira umwanya uwankundaga nabonaga by’ukuri. Twabishwaniye kenshi nkamwiyama akanyinginga, birangira munanije abivamo, numvaga muruhutse simenye ko ntangiye kugana inzira mbi.’’
Bamwe bakundanira ku mbuga nkoranyambaga bagahuzwa no gusambana
Yakomeje agira ati” Uwo musore yanganirizaga ibiganiro byibanda mu buriri, numva mfite ipfunwe birangira nanjye nirekuye, akambaza, uko nteye, nkamuha amafoto yemwe rimwe na rimwe akanyugushya akampa ayo yambaye utwenda tw’imbere nanjye nkayamuha, gusa namuhakaniye kuzamuha iyo nambaye buri buri(ubusa). Yanyatse urukundo musaba ko twahura mbere ya byose, akomeza guhatiriza kugeza angamburuje, tuba Cherie, Chouchou tutaranahura, ubujiji bwari bwarampumye amaso, akanyemeza uburyo ngomba kubana nawe, mbese ngo njye mutinyuka mufate nk’umugabo wanjye, ubundi si ukumpata ibiganiro byo mu buriri yivayo, nanjye nkumva natwawe, nkumva nta mugabo nkawe nabona wanshimisha nka we.’’
“Twaje guhura ku munsi w’abakundanye uyu mwaka twenda kurangiza,kuko twari twarahnye numero za telefoni, numvaga ntamwishisha, twakoze nk’iby’umugore n’umugabo karahava, nkajya njyayo uko nishakiye, gusa nkabona uretse ibyo twakoraga, nta rundi rukundo yari amfitiye kuko nta kandi gashinga yanganirizaga kafasha mu kubaka urugo uretse gahunda z’uburiri.’’
‘’ Naramwizeraga kuko yambwiraga ko agize amahirwe yo kwibonera umwana ugifite umuco, kuko abo mu mugi bari baramutesheje umutwe.Nyuma yo kunyangiza, yantaye nk’uta umwanda, kuko numvaga nta kibi yankorera nk’uzaba umugore we, twakoreraga aho, yaje kuntera inda nkumva ko ndi nk’umugore w’umugabo, numvaga ari ishema, nyuma namwandikira kuri facebook akanyihorera mubona, nanamuhamagara akayiha abakobwa bakanyihaniza, nsubiye kumureba aho yabaga bambwira ko yamaze kuhimuka. Ndashoberwa nkomeza gukurikirana ubuzima bwanjye, ndananuka mererwa nabi, nyuma ngiye kwipimisha bansaba kumpima na Sida.”
‘’ Basanze naranduye, bambwira ko ngize amahirwe bazafasha umwana akavuka ari muzima, gusa nagize agahinda kikubye, ndarira birenze urugero, kuva ubwo niyo marira mperuka. Nyuma naje kwiyondora, nongera kuba inkumi yemwe abasore benshi bansaba urukundo nkababwira amateka yanjye gusa nagera kuri cya kibazo abantu badapfa kwihanganira nkashaka impamvu ituma twatandukana, gusa nkamuhisha ko mfite virus itera Sida.’’
“ Inama nagira abakobwa bagenzi banjye ni ukwitonda bakareba kure kuko buriya, iyo umuntu muziranye ku mbuga nkoranyambaga gusa mugatangira gupanga ibintu byinshi ni ubupfapfa, cyane ko nta n’ubwo akunze kukwemerera kukugaragaza mu nshuti ze n’abavandimwe be, akenshi aba agamije kukumvira ubusa, no kukwandarika ugahorana agahinda, bajye bibaza niba sebukwe cyangwa nyirabukwe baba izo mbuga nkoranyambaga, mwitonde mukomere ku ibanga.”
Kalimwabo Celestin


text:
Abize ubuvuzi bw’amenyo basaga 500 bize muri UR babangamiwe na diplôme bavuga ko ‘zihabanye n’ibyo bize’
Bamwe mu bavuzi b’amenyo bize mu cyahoze ari Ishuri Rikuru ry’Ubuzima rya Kigali (KHI) barasaba ko inyito y’impamyabumenyi bahawe ” Dental Therapy” yahinduka kuko ngo hari amahirwe amwe n’amwe ibabuza arimo nko gukomeza amasomo yabo haba mu Rwanda ndetse no hanze y’u Rwanda.
Karangwa Alphonse amaze imyaka 11 avura amenyo mu mavuriro atandukanye mu Gihugu. Yarangije amasomo muri kaminuza yahoze ari KHI. Avuga ko impamyabumenyi yahawe nyuma yo kurangiza icyiciro cya kabiri cya kaminuza itamwemerera kuba yakomeza amasomo yo mu cyiciro cya gatatu haba mu Rwanda ndetse no hanze.
Yagize ati “Ubundi twatangiye muri program ya dentistry kuko KHI igitangira twagombaga kwiga imyaka 3 tukajya gukorera abaturage kuko twari dukenewe ku isoko ry’umurimo. Nyuma y’aho igihugu kimaze kuba stable. Dusubiye kwiga badushyize muri Dental therapy. Utari umunyamwuga ntiwabyumva kuko iyo bavuze dentistry na dental therapy wagira ngo ni kimwe, natwe twabyize tutabisobanukiwe bitewe n’uko twari tubabaye.”
Iki kibazo, Karangwa agihuriyeho na bagenzi be biganye. Bamwe muri bo bavuga ko izina bahawe ribagiraho ingaruka zitandukanye haba mu kongera ubumenyi ndetse no mu kazi. Basaba ko ikibazo cyabo cyashakirwa umuti, na cyane ko ngo bakigejeje mu nzego zitandukanye ariko kugeza ubu kikaba kitarakemuka.
Karangwa yagize ati “Ahantu hose ugiye gusaba ishuri bakubwira ko bidashoboka bakakubwira ko programme watangiriyemo ari yo wagombye kuba wararangirijemo.”
Undi muvuzi w’amenyo utifuje kugaragaza imyirondoro ye yagize ati “Nk’ubu hari nk’igihe ukora nk’ikintu wize ukandikira nk’umurwayi umuti ariko wagera muri assurance bakavuga ko uwawanditse atabyemerewe, kuko iyo uvuze dental therapy ni abaganga b’amenyo bashinzwe gufasha abaturage bo hasi. Ikindi nk’ubu ugiye Uganda na Kenya ntiwakora, kuko nta Dental Therapy bagira, izo zose ni ingaruka, twe turi tayari baramutse bavuze ngo tujye kwiga twongere ubumenyi.”
Aba bavuzi b’amenyo bavuga ko diplome bahawe handitseho ko ari aba ‘dental therapists’, ikintu bavuga ko ku rwego mpuzamahanga iyo diplôme ihabwa abavura abana bari munsi y’imyaka 18 gusa, kandi bo bavura abantu bose mu mavuriro atandukanye, yaba aya Leta n’ayigenga.
Undi muvuzi w’amenyo avuga ko diplome bahawe barangije kaminuza iri hasi cyane ugereranyije n’ubumenyi bafite.
Ati “Urebye uburyo buri standard agaciro degree yacu ifite kari hasi ya A1 twari dufite icyo twifuza ni uko twabona A0 ihwanye na A1 twari dufite.”
Umunyamabanga Nshingwabikorwa w’urwego rushinzwe imyigishirize y’abakozi bo mu rwego rw’ubuzima, Dr Ndimubanzi Patrick avuga ko iki kibazo kizwi. Gusa ngo kugira ngo bagere ku rwego rw’abaganga, hari ibigomba gukurikizwa birimo nko kuba barize amasomo y’ubumenyi nk’abandi baganga bose.
Yagize ati “Biga imyaka 3 biga ama credit 172 bamaze kurangiza muri 2008 UR ishyiraho programme ya dental therapy na yo bayigamo amacredit 480, abo banyeshuri rero babonye uburyo bakomeza biyongera ubumenyi. Icyo twaganiriye n’umuntu ubahagarariye ni uko abantu bagomba kugira ubumenyi buhagije ku byo bashaka kwiga n’ibyo bakora umuntu akajya muri programme ayizi neza. Ashobora gutangirira aho binjirira niba yujuje ibisabwa akiga dental surgeon ibisabwa ni ukuba barize amasomo y’ubumenyi muri secondary.”
Aba bavuzi b’amenyo bagera kuri 501 bavuga ko kubasaba gutangira kwiga bundi bushya byaba ari ukubagora bitewe n’uburambe bafite mu kazi, amasomo atari make bari barize muri kaminuza ndetse n’amafaranga batanze.
(Source:RBA)


text:
[wptab name=’Isomo rya 1: Ibarura 21′]
Isomo ryo mu gitabo cy’Ibarura 21,4b-9
Icyo gihe Abayisraheli bari mu rugendo mu butayu, imbaga iza gucikira intege mu nzira, itangira kugaya Imana na Musa ivuga iti «Mwadukuriye iki mu Misiri? Mwagira ngo tugwe muri ubu butayu butagira amazi ntibubemo n’umugati! Twarambiwe guhora turya iriya ngirwamugati.» Uhoraho aterereza Abayisraheli inzoka zifite ubumara butwika, zirabarya bapfamo abantu benshi cyane. lmbaga iza isanga Musa, iramubwira iti «Twakoze icyaha igihe twakugayaga wowe n’Uhoraho. None twingingire Uhoraho adukize ziriya nzoka!» Musa asabira imbabazi umuryango maze Uhoraho aramubwira ati «Curisha inzoka isa n’izo zabateye, uyimanike ku giti. Uwo zizajya zirya akayireba azajya akira.» Musa acurisha inzoka y’umuringa, ayimanika ku giti. Iyo rero inzoka yaryaga umuntu maze akareba iyo y’umuringa, yahitaga akira.
[/wptab]
[wptab name=’Zaburi ya 77(78)’]
Zaburi ya 77(78),3-4ac, 34-35, 36-37, 38ab.39
Ibyo twabwiwe, kandi tumenyereye,
ibyo ba data batugejejeho,
natwe ntituzabihisha abana bacu,
ibyo bazakurizaho gusingiza Uhoraho,
Iyo yabiraragamo, ni bwo bayishakashakaga,
bakisubiraho, bakayigarukira!
Ubwo bakibuka ko Imana ari yo rutare begamiye,
ko Isumbabyose ari yo ibarengera!
Cyakora ntibayibwizaga ukuri,
yari amagambo yo ku rurimi gusa;
umutima wabo wari uyiri kure,
n’Isezerano ryayo bataryizeye.
Nyamara yo, Nyir’ibambe,
aho kubarimbura, ikabababarira;
Yibuka ko ari abantu gusa,
barimo umwuka ushira vuba, ntugaruke.
[/wptab]
[wptab name=’Isomo rya 2: Abanyafilipi 2′]
Isomo ryo mu Ibaruwa Pawulo Intumwa yandikiye Abanyafilipi 2,6-11
Bavandimwe, Kristu Yezu n’ubwo we yari afite imimerere imwe n’iy’Imana, ntiyagundiriye kureshya na Yo. Ahubwo yihinduye ubusabusa, yigira nk’umugaragu, maze mu migirire ye agaragaza ko ari umuntu. Nuko aho amariye kwishushanya n’abantu, yicisha bugufi kurushaho, yemera kumvira ageza aho gupfa, apfiriye ndetse ku musaraba. Ni cyo cyatumye Imana imukuza, imuha Izina risumbye ayandi yose, kugira ngo nibamara kumva izina rya Yezu, bose bamupfukamire, mu ijuru, ku isi n’ikuzimu, kandi indimi zose zamamaze ko Yezu Kristu ari We Nyagasani, biheshe lmana Se ikuzo.
[/wptab]
[end_wptabset]


text:
Rwamagana: Umubyeyi utari ufite aho kuba yahawe inzu
Mu rwego rwo kwigira no kugira ubumwe, Inama y’igihugu y’abagore ifatanije n’izindi nzego zitandukanye mu Karere ka Rwamagana, bubakiye icumbi umubyeyi Uwimana Grace utari ufite aho kuba, baranamuremera.
Ni igikorwa cyabereye mu Murenge wa Munyiginya, mu Kagari ka Nyarubuye, mu Karere ka Rwamagana. Mu gutaha iyi nzu byari ibirori byahuriranye no kwizihiza umunsi w’umuganura.
Ba Mutimawurugo bari bitabiriye igikorwa cyo gutaha inyubako no kuremera mugenzi wabo bavuze ko umuco wo kuremera umubyeyi mugenzi wabo ari umuco abagore bifitemo kandi ko bazawukomeza. Mubyo bamuremeye harimo ibyo kurya birimo amasaka, ibigori, ibishyimbo, ibitoki, umuceri, inkwi zo gucana, ibikoresho byo mu rugo, ibiryamirwa, ibitanda, imyenda yo kwambara n’ibindi.
Uwimana Grace wo mu mudugudu wa Babasha, Akagari ka Nyarubuye, Umurenge wa Munyiginya, afite abana babiri, asobanura ubuzima yarabayemo mbere yagize ati “Sinagiraga aho mba, nararaga aho bwije nk’inyoni, bigeza naho ubuzima buncanga bimviramo siteresi”. Ubu aragaragaza ibyishimo afite nyuma yo kuremerwa akanubakirwa inzu yo kubamo.
Ati “Ndashimira FPR yankodeshereje inzu mu gihe bari bataranyubakira aho kuba, ikamvuriza umwana wavutse atarafite aho yihagarikira, ndashimira na ba mutimawurugo barebye bati ntidushaka ko mugenzi wacu akomeza kubaho mu buzima bubi, bakaba barateye intambwe yo kuntarura. Byandenze ndishimye cyane kuba mfite aho ntaha, kandi nanjye nzajya mfasha bagenzi bange mbaha umuganda”.
Uwanyirigira Claudine ahagarariye inama y’igihugu y’abagore mu Karere ka Rwamagana asobanura uburyo bateguye iki gikorwa yagize ati “nkuko insanganyamatsiko idusaba kwigira, iki gikorwa cyateguwe n’abagore ariko kandi duharanira kugirango twigire binyuze mu kugira ubumwe. Baca umugani mu Kinyarwanda ngo abishyize hamwe nta kibananira kandi ukurusha umugore akurusha urugo”.
Yakomeje agira ati “twatekereje ku mugore mugenzi wacu nubwo twari dusanzwe dukora ibikorwa ariko twaravuze tuti tugomba kumuganuza, twamuzaniye ibiseke ariko kandi iyi nzu nayo iri mu bintu bigaragaza ko dufite bwabumwe kandi ko duharanira kwigira. Twaravuze tuti abagore ba Rwamagana barashoboye, tugomba kugira uruhare kugirango umugore mugenzi wacu agire ubuzima kandi n’abana afite bagire uburere babe mu muryango”.
Akomeza agira ati “uruhare runini rwagaragajwe n’abagore, cyane ko n’igitekerezo ari abagore bagitekereje, habayeho kujya dukora umuganda w’abagore, inzego z’ubuyobozi nazo ziradufasha ariko by’umwihariko abagore bakoze imiganda y’amaboko n’imiganda inyuze mu bushobozi bw’amafaranga”.
Umutoni Jeanne ni Umuyobozi wungirije ushinzwe imibereho myiza mu Karere ka Rwamagana yavuze ko uyu munsi ari uw’ibyishimo wo gutaha inzu ya Uwimana Grace ikanatahwa ku munsi w’umuganura kuko ikintu gikomeye gukwiye gukora ku munsi w’umuganura ni ukwishimira ibyagezweho, birimo abahinze bakeza, abubatse amazu, ababyaje inyana, ibyagezweho mu Karere ka Rwamagana, harimo n’abantu benshi bubakiwe, akaba ariyo mpamvu yo kwishimira inzu ya Uwimana Grace utari ufite aho aba uyu munsi akaba yahabonye.
Yakomeje agira ati “abagore b’inzego zitandukanye barafatanyije, cyane cyane abibumbiye mu nana y’igihugu y’abagore, abari mu rugaga rushamikiye kuri RPF, bose bishyize hamwe kugirango bafashe uyu mubyeyi abone ahantu aba, natwe nk’ubuyobozi turabishyigikira cyane kuko n ibyiza ko abantu barora mugenzi wabo ukwiye kugira aho aba, akaharemerwa”.
Iyi nzu yubatswe ihagaze ifite ibikoresho bifite agaciro karenga Miliyoni 3.5; ariko hari n’imiganda yakozweho, abaturage bashyizeho amaboko, abavomye amazi, n’abazanye imiyenzi bubaka urugo.


text: Nuko Yezu arangurura ijwi ati «Unyemera si jye aba yemeye, ahubwo aba yemeye Uwantumye, kandi rero umbona aba abonye n’Uwantumye. Naje mu nsi ndi urumuri, kugira ngo unyemera wese adahera mu mwijima. Nihagira uwumva amagambo yanjye ntayakurikize, si jye umucira urubanza, kuko ntazanywe no gucira isi urubanza, ahubwo naje gukiza isi. Ungaya kandi ntiyakire amagambo yanjye, afite umucamanza we: ijambo navuze ni ryo rizamucira urubanza ku munsi w’imperuka. Kuko ntavuze ku bwanjye, ahubwo Data wantumye ni We wantegetse ibyo mvuga, n’ibyo nzavuga. Kandi nzi ko itegeko rye ari ubugingo bw’iteka. Jye rero ibyo mvuga, mbivuga uko Data yabimbwiye.»


text:
Hari abantu batari bake bamaze iminsi baca ibikuba ngo Amashyaka ya Opozisiyo ikorera hanze arwaye indwara idakira yo guhora mu macakubiri y’urudaca ! Icyo batabona ni uko ibihe byahindutse ubwo burwayi nabwo bukaba bumaze kubonerwa umuti!
Kagame na FPR ye bagifata ubutegetsi mu mivu y’amaraso atagira ingano, Abanyarwanda benshi barahungabanye kuko ahanini batumvaga ibibabayeho . Ntibigeze bumva ubugome, amacenga n’ubuhendanyi bwinshi FPR yakoresheje kugira ngo ifate ubutegetsi Ubwo buhendanyi bwari bushingiye ahanini kuri stratégie yo gukoresha “IBYITSO”, byacengeraga hose kugera no kwa Perezida wa Repubulika, mu biro no mu rugo! Umunyarwanda wabashije kubibona neza kandi akabona ko igihugu kigeze ahakomeye ni UMWE GUSA, ni wa wundi nyine wahoraga yibutsa Abanyarwanda ati nyabuna “Umwanzi afite amayeri menshi, nimutitonda muragwa mu mutego w’umwanzi!” Ni nayo mpamvu nyine uwo yagombaga kubanza kwicwa kugira ngo Kagame na FPR-INKOTANYI ye bafate ubutegetsi mu Rwanda! Yishwe na FPR mu mugoroba wo ku italiki ya 06 /04/1994, bityo abicanyi bo ku mpande zombi baba babonye akanya ko kurimbura Abanyarwanda , Abatutsi , Abahutu n’Abatwa, ntawe ubakoma mu nkokora !
I. IBYITSO BYARAGAKOZE
Ibyitso byafashije FPR gufata ubutegetsi mu Rwanda umuntu yabishyira mu nzego eshatu:
1. Hari Abayoboke ba FPR nyirizina boherezwaga mu Rwanda gukora akazi bahawe na Paul Kagame. Bene abo biyorosaga ijoro bagatega ibisasu byahitanaga inzirakarengane nyinshi mu ma Bus., mumasoko, n’ahandi; ni bo baraga Abanyapolitiki FPR yabonaga ko bazi ubwenge kandi bakamurikira abaturage. Ibyo byitso byari byiganjemo abo mu bwoko bw’Abatutsi kuko aribo fPR ya Kagame yari ifitiye icyizere cyane.
2. Hari abatari abayoboke ba FPR, baguzwe, bagahabwa amafaranga kugira ngo bakore ibikorwa byo guteza akaduruvayo mu gihugu, (nko GUCAMO AMASHYAKA IBICE no kwica abatutsi b’inzirakarengane!) kugira ngo FPR ibone ibyaha irega ubutegetsi bwariho, bibe impamvu yo gukomeza kuburwanya! Bene abo bagombaga kuba abantu utapfa gukeka: Bari biganje mu bwoko bw’Abahutu.
3. Hari abahindutse ibyitso bya FPR kubera kudashishoza, bagapfa gukurikira gahunda zifasha FPR batazi neza ibyo barimo ! Bene abo nibo bari benshi! Hari umwe mu banyapolitiki b’icyo gihe wambwiye ukuntu, muri bya bihe byo kurahiza Guverinoma yaguye iturutse mu masezerano ya ARUSHA, umunsi umwe Perezida Habyarimana yanze gutaha asigara afata akarahuri n’abasigaye ahagombaga kubera ibirorori by’irahira ryari ryongeye gusibizwa! Nuko ngo akomeza kwiganirira n’abari baharí, niko kubaza uwo munyapolitiki waturukaga mu ishyaka rya Opozisiyo ati: “Ariko sha ko mbona mushyira ingufu nyinshi mu kurwanya ubutegetsi mu bihe nk’ibi bidukomereye, aho ibyo murimo murabyumva neza?” Undi na we yihagararaho ati” Turabyumva nyine!”. Ubu ngubu nibwo yemera ko benshi batari bazi ibyo barimo , mu by’ukuri icyo bishakiraga ni uko ubutegetsi bwahinduka mu buryo bwa demokarasi, ntibari bagamije n abusa gushyigikira FPR, kugira ngo ifate ubutegetsi bwose maze igihugu igitere itabi !! FPR niyo yonyine yari izi icyo igambiriye , kandi ubu noneho cyaragaragaye!
II.N’UBU IBYITSO BIRACYAKORESHWA
1.FPR Inkotanyi iracyakomeye kuri Stratégie yayo yo gukoresha ibyitso, cyane cyane mu gusenya Opozisiyo ikorera hanze kuko Opozisiyo y’imbere mu gihugu yo iri ku ngoyi kuva mu 1994.
Kuva ikiri no mu ishyamba FPR yamye irwanya amashyaka ya Opozisiyo. Impamvu nta yindi itari iyi: FPR-INKOTANYI = UMWANZI RUHARWA WA DEMOKARASI!
2.No muri iyi myaka FPR ikomeje gukoresha ibyitso byayo ngo IBURIZEMO demokarasi Abanyarwanda basonzeye. Muri iyo gahunda mbisha, dore ibyitso ikoresha :
(1)Abayoboke nyirizina ba FPR boherezwa guteza akaduruvayo mu mashyaka ya Opozisiyo ikorera mu bwisanzure mu mahanga. Muri bo hari aboherezwa kugirira nabi abarwanya FPR(amarozi, Kwica, gusebya…).
Ubu hadutse n’abashaka kwigarurira Opozisiyo ngo bakomeze bayirindagize gusa, yibagirwe ibyo kurwanya ingoma ya FPR yubakiye ku KARENGANE, UBWICANYI, IVANGURAMOKO, IKINYOMA, GUSAHURA UMUTUNGO W’IGIHUGU. Bene abo barangwa n’uko ntacyo banenga FPR, ahubwo bakaba bayikunda, barayishyigikiye mu bwicanyi bwose yakoze, barayifashije…ndetse bakaba bababajwe gusa n’uko itashoboye kugera ku nshingano zose bari barayihaye , ikibazo kimwe gusa bafite kitagize aho gihuriye na politiki ni uko batacyumvikana na Kagame ku giti cye kuko arya akabacura!
(2) Na none ariko ibyitso bibi cyane ni ba Bahutu n’ubundi bafashije FPR gufata ubutegetsi, ubwo biyemezaga guteza akaduruvayo mu mitwe ya politiki, bashinga ibyo bise “HUTU POWER”.
*Ni nde wari wibagirwa ibyabereye KABUSUNZU n’umuriro byakongeje mu gihugu?
Harya NI NDE wayoboraga IKIGO IWACU cya KABUSUNZU, ari na we watumiye bamwe mu bayobozi ba MDR, (ishyaka rya Opozisiyo ryari rikomeye kurusha andi), kugira ngo ayibyaze ku ngufu MDR POWER? Uwo muntu se yibwira ko ari umwere, ko atakoreye bidasanzwe FPR?
*Harya ni bande bayoboraga INTERAHAMWE mu rwego rw’igihugu?
*IMPUZAMUGAMBI zari zifite iyi agenda?
Politiki y’abao bantu twarayibonye, kabutindi bakururiye Abanyarwanda yadukozeho twese : nibo bayoboye jenoside yakorewe Abatusti FPR yifuzaga kugirango biyibera ITURUFU yo kwifatira ubutegetsi bwose.
Kagame n’ubu aracyagororera bamwe muri abo bicanyi bazwi na bose, abashyira mu myanya yo hejuru y’ubutegetsi : Nibo bamugaragiye, mu nzego za gisivili n’izagisilikari. Nibyumvikane neza, Kagame yikundira gukorana n’Abahutu n’Abatutsi b’abicanyi, kuko aribo akoresha uko ashaka, bagahora bamuramya nk’abasenga Imana ! Ibyo nyine, Opozisiyo ikorera hanze irabirambiwe kandi guhera kuri iyi taliki ya 06/04/2012 yiyemeje guhaguruka ikarwanya icyo KINYOMA.
3 Muri make:
Niba warabaye Interahamwe yica,
Niba warabaye Impuzamugambi igamije gutsembatsemba
Niba warayobotse MDR POWER ukishora mu bwicanyi,
Niba warakoze hasi, ukica inzirakarengane zaba Abatutsi cyangwa Abahutu….
Wafashije FPR gufata ubutegetsi, none rero tinyuka urebe neza ukuntu igihugu wagishyize mu kangaratete!
(1)Igikwiye wakagombye gukora ubu ni UKWICUZA uruhare rubi wagize mu gusenya igihugu cyawe, si ukwishyira imbere nk’akaguru kambaye ubusa ngo urakora za politiki zo kuyobya UBURARI, no gutinza abasore bashaka ko ibintu bihinduka bwangu mu Rwanda. Nuko bakubwira bati tujye imbere utwereke inzira tunyuramo, uti : oya, da, igihe ntikiragera ! Niba umutima ugucira urubanza ,politiki yirekere abandi, imikino yawe abanyarwanda barayihaze!
(2)Niba kandi wiyemeje kwirirwa wiruka inyuma ya FPR cyangwa inyuma y’ibyitso byayo, mbese nko mu buryo bwo KWIGURA kubera uruhare wagize muri jenoside, emera ku mugaragaro ko uhisemo kuyifasha kwigumira ku butegetsi, uyibera icyitso. Opozisiyo ntabwo izongera kukwibeshyaho ngo ikureke ukomeze wice igiti n’isazi ubashya rubanda ngo urakora politiki ya Opozisiyo kandi ahubwo ukorera uwo tugomba guhagurukira kurwanya kugeza avuyeho: Paul Kagame na FPR ye!
(3)Ukwishyira hamwe kw’abicanyi si byo bikiza u Rwanda ingomba y’umwicanyi Paul Kagame. Revolisiyo nyakuri ntizategurwa n’amabantu bahekuye u Rwanda, bica inzirakarengane cyangwa basahura umutungu rusange w’igihugu. Hakenewe impinduka igomba gutangirira ku biyita Abanyapolitiki ba Opozisiyo ubwabo. Niyo mpamvu muri iyi minsi, tugomba kujya dushishoza tukamenya abanyapolitiki twemera abo aribo , kandi n’ibirura byihishe mu ntama bikajya bishyirwa ahagaragara, ikinyoma kigakubitirwa ahakubuye.
Umwanzuro
Abavuga ngo Opozisiyo nyarwanda ikorera hanze yarahwereye, baribeshya. Ahubwo igihe kirageze ngo itere intambwe ihamye, yo kuva mu BUHUMYI! Opozisiyo nyayo ni iragaragara i Paris kuri iyi taliki ya 6/4/2012. Mu minsi mike Opozisiyo igiye gushyira ahagaragara “programme politique” yayo, maze FPR imanjirwe.
Abanyapolitiki bafashe icyemezo cyo kwanga kujya muri iyi myigaragambyo mvuguruzakinyoma baduhaye uburyo bwiza bwo kubitegereza : Aho ntacyo bapfana n’abafashije FPR kugera ku butegetsi ?
Mporayonzi Célestin.
Analyste politique


text:
Rulindo: Njyanama yasabye ko Gitifu w’Akarere ahagarikwa by’agateganyo
Inama Njyanama y’Akarere ka Rulindo ntiyanyuzwe n’ibisobanuro yahawe n’Umunyamabanga Nshingwabikorwa w’aka Karere witwa Bizumuremyi Ali Bashir, ku mishinga imwe n’imwe y’Akarere itaragenze neza.
Ku wa Gatandatu tariki 30 Nyakanga 2021, Inama Njyanama y’Akarere ka Rulindo yateranye hifashishijwe uburyo bw’ikoranabuhanga, igamije gusuzuma ingingo zitandukanye harimo n’irebana no kumva ibisobanuro ku makosa yagaragajwe muri Raporo y’ubugenzuzi bwakozwe, bukagaragaza amakosa mu micungire n’imitangire y’amasoko, muri imwe mu mishinga.
Muri yo hari nk’ujyanye n’ikorwa ry’umuhanda wa laterite Rwintare-Gitanda ureshya n’ibirometero 17,3 wadindiye bitewe n’ibibazo bishingiye ku itangwa ry’amasoko, ibibazo bishingiye ku iyubakwa ry’agakiriro k’Akarere, n’ibagiro rya kijyambere.
Mu yandi makosa yagaragajwe mu bugenzuzi, Umunyamabanga Nshingwabikorwa w’Akarere yatanzeho ibisobanuro, ni arebana na bamwe mu barimu, byagaragaye ko bagiye bahembwa imishahara y’umurengera, abagiye bahemberwa urwego rw’amashuri badafite n’ibindi.
Ibisobanuro Gitifu w’Akarere ka Rulindo, Bizumuremyi Ali Bashir yatanze ntibyanyuze Inama Njyanama y’Akarere, bituma ifata umwanzuro ku cyifuzo cyo kuba yaba ahagaritswe by’agateganyo mu gihe cy’amezi atatu.
Guverineri w’Intara y’Amajyaruguru, Nyirarugero Dancille, yemereye Kigali Today ko hari imishinga imwe n’imwe yo muri aka Karere, itigeze ikorwa mu buryo bwubahirije amategeko cyangwa ibisabwa; kandi ko Umunyamabanga Nshingwabikorwa w’Akarere ari we wari ufite inshingano zikomeye zo gukurikirana uko imishinga yose y’iterambere ishyirwa mu bikorwa, ikaba ari yo mpamvu yasabwe kubitangaho ibisobanuro.
Yagize ati: “Ni yo mpamvu Inama Njyanama y’Akarere yashingiye kuri Raporo y’ubugenzuzi, igaragaza amakosa yagiye abaho, isaba Umunyamabanga Nshingwabikorwa w’Akarere kuyatangaho ibisobanuro, kuko ari we wari ufite inshingano zo gukurikirana umunsi ku wundi ibikubiye muri iyo mishinga, yaba mu mitegurire yayo n’uko yagiye ishyirwa mu bikorwa”.
Nyirarugero Dancille akomeza avuga ko ubwo Intara izashyikirizwa raporo ku mwanzuro w’Inama Njyanama, wo guhagarika by’agateganyo Bizumuremyi Ali Bashir, izasuzuma niba icyo cyifuzo cyahabwa ishingiro, cyangwa kigakorerwa ubugororangingo nk’uko biteganywa n’amategeko.
Guverineri Nyirarugero aboneraho kwibutsa abakozi b’Uturere twose tw’Intara ayobora n’abayobozi mu nzego zitandukanye, ko bafite inshingano zo kwitwararika mu kazi kabo ka buri munsi, no gusuzuma ko bakorera mu mucyo, baharanira ihame ryo gushyira imbere ibiri mu nyungu z’abaturage.
Yagize ati: “Buri mukozi wese cyangwa Umuyobozi, akwiye kuzirikana ko kuzuza inshingano igihugu cyamushinze ari ihame. Kubigeraho, bisaba ko buri wese ahora yisuzuma niba azihagazemo neza, kandi ko igihe cyose yazitandukira, agomba kubibazwa. Nkaba mpamagarira buri mukozi wese, kuguma mu murongo wo kudatandukira inshingano bahawe, kugira ngo turangwe n’imikorere n’imyitwarire bigeza umuturage ku iterambere ryihuse kandi rirambye”.
N’ubwo Inama Njyanama y’Akarere ka Rulindo yafashe umwanzuro ku cyifuzo cyo kuba Gitifu Bizumuremyi yahagarikwa by’agateganyo, kugeza ubu aracyari mu kazi, kuko ubwo twandikaga iyi nkuru, imyanzuro y’Inama Njyanama y’Akarere ka Rulindo, yari itarashyikirizwa ubuyobozi bw’Intara y’Amajyaruguru ari nabwo bugomba kuyitangaho umurongo.
Ibitekerezo ( 1 )
Gitifu w’akagari ka Rubona,mu murenge wa shyorongi nawe yajujubije abaturage abaka ruswa ahazubakwa umuhanda nzove_ruli. Urugero ni inzu y’uwitwa hitayezu Emmanuel yuzuye mu Gaseke.
Bivugwa ko yahawe Ruswa ya 200k.


text:
Musenyeri Mbonyintenge yabwiye abiga muri Fr. Ramon Kabuga TVET ko bazigenera uko umwaka uzababera
Umushumba wa Diyoseze Gatorika ya Kabgayi Musenyeri Mbonyintege Smaragde yabwiye abanyeshuri biga mu Ishuri ry’ubumenyingiro rya Kabuga (Fr. Ramon Kabuga TVET School, riherereye mu karere ka Kamonyi, ko amahitamo yabo ari yo azagena uko umwaka w’uburezi batangiye uzababera.
Yabibabwiye mu gitambo cya misa, ubwo habaga umuhango wo gutangiza ku mugaragaro umwaka w’uburezi mu gikorwa cyabaye ku wa Gatanu tariki 11 Ukuboza 2021.
Umuyobozi w’iri shuri, Padiri Rudahunga Cyiza Edmond Marie avuga ko ibyo birori byahuriranye n’umuhango wo gutangiza imyaka 25 iri shuri ryitiriwe umubyeyi waryo Padiri Lamon rimaze rishinzwe, bityo bakaba batangiye n’urugendo rwo kwibuka imyaka 25 uwo mupadiri yitabye Imana.
Musenyeri Mbonyintege yibutsa abiga muri icyo kigo ko basoje umwaka ugoranye kubera icyorezo cya COVID-19,bakaba batangiye umushya uzaba mwiza babigizemo uruhare.
Agira ati “Umwaka ushobora kurangira nabi bitewe n’uburyo uwukoresheje , ugomba kurangira neza bitewe n’uburyo uwukoresheje, ni ukwibuka rero gushyiramo imbaraga n’ubushake kugirango umwaka uzakubere mwiza, uzakugirire akamaro.”
Yibutsa ko ibikorwa byose akenshi biterwa n’imyitwarire myiza. Ati “ Nk’abanyeshuri mwitwaye neza mu myaka ishize, muzirikane ibyo bagenzi banyu bakoreye ahangaha izo mbaraga zabibakoreshe n’ubu zirahari kandi nizo nkeneye, kunoza umurimo ibyo mukora. Mubikorane ubwitonzi n’umuco mwiza, imyitwarire hanze aha ni ingenzi niyo iguhesha inzira ucamo kugirango ugere ku cyo wifuza gukora.”
Akomeza avuga ko abiga muri iri shuri bakwiye guharanira ibyarihesha isura nziza, bityo bikagaragarira mu myitwarire no muco ugomba kubaranga kuko ariyo soko, ni ryo banga ry’ibintu bazakora mu gihe kiri imbere.
Yungamo ko ishuri ryabo rifite amateka meza [mu bijyanye no gutsinda mu bizamini cya leta] ryarangijwe na Padiri Lamon waryitiriwe ndetse n’abamusimbuye mu mirimo yakoraga bakomeje kuryitangira, anabizeza ubufatanye muri byose.
Umuyobozi w’Akarere ka Kamonyi wungirije ushinzwe imibereho myiza y’abaturage, Madame Uwiringiye Marie Josee avuga ko iri shuri ari nk’umwana ukura, kuko ryatangiye ari ahatangirwa amasomo y’igihe gito (Centre de Formation Professionnelle) ariko ubu ryageze ku rwego rwo gutanga impamyabumenyi ku barangije amashuri yisumbuye, ariko mu bumenyingiro.
Yungamo ko baryitezeho byinshi. Ati “Ntagushidikanya ko iri shuri rizatera imbere kugeza no kuri Kaminuza. mu myaka 25 murasohora abatekinisiye ariko kandi birashoboka ko mu yindi myaka nkayo muzaba mufite ba injeniyeri (engineers) barangije kuri iki kigo.”
Ku ruhande rw’akarere ka Kamonyi avuga ko gashima icyerekezo cyabo kigaragarira buri wese n’akarere gashima uburezi n’uburere butangirwa muri iki kigo.
Ashimira kandi ubuyobozi bw’ishuri na Kiliziya Gatolika muri rusange kuko amashuri yayo agaragara ko ari ku isonga mu gutanga uburezi bifite ireme, bityo abizeza ko ubuyobozi bw’akarere butazatezuka kubaba hafi mu bikorwa by’iterambere bashaka kugeza ku baturage.
Ishuri ry’ubumenyingiro rya Kabuga (Fr. Ramon Kabuga TVET School) ni rimwe mu mashuri agira abana batsinda neza mu bizamini bya leta, bityo bikabahesha amanota abajyana mu mashuri makuru na kaminuza. Mu mwaka wa 2020 mu barangije amasomo yabo muri iri shuri, abenshi babonye amanota yatumye bakirwa muri mu mashuri makuru.
Iri shuri “Father Ramon KABUGA Technical and Vocational Education and Training School” cyangwa “ Fr. Ramon KABUGA TVET ryashinzwe na padiri José Ramon Amunarriz mu mwaka w’1997 ari ishuri ry’imyuga ryitwa « Centre de Formation Professionnelle (C.F.P.) de KABUGA. Mu 2014, bisabwe na Diyosezi ya Kabgayi, ikigo WDA cyemereye KABUGA V.T.C. kugira icyiciro cyari kimaze gushyirwaho cyitwaga «Technical Secondary School (T.S.S. nyuma riba ishuri ryisumbuye ry’ubumenyingiro (TVET).
Rifite ubushobozi bwo kwakira abanyeshuri bakabaka 500 mu mashami y’ubwubatsi (Construction-CST-) mu dushami turimo ak’ubwubatsi bw’inzu n’ububaji ndetse n’ishami ry’ikoranabuhanga ririmo ak’Ikoreshwa rya Mudasobwa (Computer Application) n’ak’Ikorwa n’Itunganywa ry’Amashusho n’Amajwi (Multimedia).
Byinshi kuri iri shuri wabisanga aha
Amafoto y’ibirori
Padiri Rudahunga Cyiza Edmond Marie, umuyobozi w’ishuri
Abanyeshuri mu gitambo cya Misa
Amafoto/ Fr. Ramon Kabuga TVET School
Ntakirutimana Deus